24 сентябр 2020, Тошкент вақти: 09:48\nҚўқон шаҳар мусиқали драма театри актёрлари ойлик маошлари 25 фоизга қисқарганига норозилик билдириб, видеомурожаат билан чиқишди.\nАктёрлар ойликлар қисқарганига норозилик сифатида иш ташлаш акцияси ўтказишни режаламоқда.\nМаданият муассасалари ходимлари ойлигига 26 йил аввал қўшилган 25 фоизлик устама 1 октябрдан бекор қилинди.\nМаданият вазирлиги мулозимлари ойликлар билан боғлиқ ушбу ўзгариш сабабларини шарҳламади.\nҚўқон театри ходимлари ойликлари қисқараётганига норозилик билдириб, президент Мирзиёевга қилган мурожаати видеосини Озодликка йўллади.\nУшбу театрда 8 йилдан буён ишлаётган актриса Сайёра Ҳусайинова уч фарзанднинг онаси. У кредити борлиги ва эндиликда ойлиги камайиши унинг молиявий муаммолари кўпайишига сабаб бўлишини айтади:\n- Бу пул билан биз оиламизни боқа олмаймиз. Қандай қилиб биз ишлаймиз. Президентимиз айтган, ёш оилаларга шароит яратинглар, ёшларни қўллаб-қувватланглар, деб. Лекин бу ҳолатда биз ишлай олмаймиз. Шунинг учун биз норозимиз. Керак бўлса, иш ташлаймиз, - дейди Сайёра Ҳусайинова президентга мурожаат қилинган видеода.\nСайёранинг ҳамкасби Зулҳумор Бегматова ҳам ушбу театрда 8 йилдан бери ишлайди:\n- Бу йил ипотека орқали уй олганман кредитга. Агар ойлигимдан ушлаб қолинадиган бўлса, мени умуман ойлик иш ҳақим етмайди. Мен норозиман.\nАктриса Марғубахон Қодирова ҳам ойликлар қисқаришига норозилик билдиради:\n- (Ойликдан) 25 фоиз олинишига қаршиман. Чунки ҳозир тўй қилиш арафасида турибман. Ҳам кредитим бор. Умуман норозиман.\nҚўқон театри актёрлари Озодлик билан суҳбатда норозилик сифатида иш ташлаш акциясини қачон ўтказишлари номаълумлиги, бироқ ниятлари қаътий эканлигини айтишди.\n“Актёрликни ташлаб, мардикорликка кетамиз”\nМаҳмуджон Шарипов олийгоҳни битириб, шу йил Қўқон театрига ишга кирган. У ойлик маошлари қисқариши натижасида дуч келадиган молиявий муаммолар сабаб, хорижга ишлашга кетишига тўғри келишини айтди:\n- Ойлигим 1 миллион 300 минг сўм қўлимга тегарди. Ҳозир 25 фоиз олиб ташлайдиган бўлса, 900 минг сўм оламан. Бу маош менинг эҳтиёжларимга етмаяпти. Агар шу ҳолда давом этса, мен бу ишдан воз кечиб, чет элга ишлагани боришим керак.\nАктёр Собиржон Розиқов 2015 йилда ойлик камлиги сабаб театрни ташлаб Россияга ишлашга кетган. Ўтган йили маданият ходимлари ойлиги 45 фоизга ошгач, яна театрга қайтган.\n- Ҳаммамизнинг бола-чақамиз бор. Ўғилларимиз катта бўлиб қолган. Институтларда ўқийди. Уларнинг контракти бор. Уларни уйлаб- жойлашим керак. Агар ойлигимиз кесиладиган бўлса, мен яна Россияга кетишимга тўғри келади, дейди актёр Розиқов.\nМавлуда Деҳқонова коллежни тугатиб, театрга ишга кирган. Жорий йилда у Санъат институтининг сиртқи бўлимига ўқишга кирган. Мавлуда кредитга уй олгани ва ўқиши ҳам шартнома асосида эканини айтиб, ойлик қисқаришига норозилик билдиради.\n- 2 миллион сўм ойлик олсам, мендан 25 фоиз олиб ташлашса, 1,5 миллиони қолади. Уй тўловим 1 миллион 600 минг сўм. 100 минг сўм етмайди. Ундан кейин менинг еб-ичишим, кийинишим бор... Контрактим (ўқиш учун) 11,5 миллион сўм. Унинг 50 фоизини ноябргача тўлашим керак. Ваҳоланки, ҳозир менинг ойлигим 1 ярим миллионга тушиб қолди. На уйимнинг тўловига етади, на контрактимни тўлай оламан... Жудаям қийин ҳолатда қолдик, дейди ёш актриса Мавлуда Деҳқонова.\nАктёр Ҳасанжон Арифжоновга кўра, театр раҳбарияти ойлик қисқаришига қарши актёрлар норозилигини октябрь ойи бошида инобатга олганди, бироқ ҳозир улар дардини эшитадиган одам қолмаган:\n- Пулимиз 25 фоиз кам тушди авансдан (октябрь ойи бошида). Ўша куни спектакль топширишимиз керак эди. Жамоамиз иш ташлаш қиламиз дейишди. Бу гап директорга етиб бориши билан дарров қўнғироқ қилишибди бухгалтерга. Бухгалтер ўша ушланган пулни тушириб берди. Бугун яна шу муаммо кўтарилаяпти. Ҳозир ойлик тушиш арафасида турибмиз. “25 фоиз пулларингизни қирқиб қоламиз. Қаерга борсангизлар, бораверинглар”, деган гапни актёрларга айтишаяпти.\nҲамза очган театр\nҚўқон театри – Ўзбекистондаги энг тўнғич театрлардан бўлиб, у 1915 йилда Ҳамза Ҳакимзода Ниёзий ва Ўзбекистон ҳалқ артисти Миршоҳид Мироқиловлар томонидан ташкил қилинган.\nҚўқон давлат мусиқали драма театри артистлари учун қурилган уй\nПрезидент Мирзиёев Қўқон давлат мусиқа драма театри артистлари билан 2017 йилнинг июнь ойида бўлган учрашувида "халқ учун ишлаётган" актёрларга театр ёнидан кўп қаватли арзон уй қуриб беришни ваъда қилган эди.\nКейинчалик Қўқон театри актёрлари президент айтганидек, театр ёнида қурилган янги уйдан квартира олишди.\nОрадан бир йил ўтиб, театр актёрлари Озодликка мурожаат қилиб, президент топшириғи билан уларга қуриб берилган арзон уйнинг ойлик тўлови уларнинг маошидан 2,5 баравар кўп эканлигидан шикоят қилганди.


Танзила Норбоева шунингдек, халқ депутатлари Жиззах вилояти Кенгаши депутатлари билан учрашди.\nПарламент юқори палатаси раиси ўз нутқида маҳаллий Кенгашлар олдида Ўзбекистон президентининг Олий Мажлисга йўллаган мурожаатномасидан келиб чиқадиган долзарб вазифаларга тўхталди. Вилоят, туман, шаҳар Кенгашлари фаолиятини жонлантириш вақти келганлигига алоҳида урғу берди.\nТанзила Норбоева ўз нутқида энди ҳар ойда маҳаллий Кенгашларда давлат органи раҳбарларининг аҳоли мурожаатлари билан ишлаш, қонун, фармон ва қарорларда белгиланган вазифаларни ижро этиш юзасидан масъул идора ва ташкилотларнинг ахборотлари эшитилиб, фаолияти қониқарсиз деб топилган раҳбарларга тегишли чоралар кўриш амалиёти жорий этилиши зарурлигини таъкидлади. Президент томонидан Кенгаш сўрови институтини жорий этиш таклифи киритилгани ва бу бўйича ҳам қонунчиликка ўзгартириш киритиш юзасидан ишлар бошлангани хусусида сўз юритди.\nШу билан бирга, депутат сўрови, жамоатчилик назоратини кучайтириш, ижтимоий ҳимояга муҳтож аҳоли қатламига ғамхўрликни ошириш, жойларда депутатлар хонаси фаолиятини йўлга қўйиш ва бошқа масалалар юзасидан фикр-мулоҳазалар билдирилди.


«Тамбов» Жалолиддиновни РПЛда рўйхатдан ўтказди, у 18 октябрь куни дебют қилиши мумкин\nПайшанба, 15 Октябр\nРоссиянинг «Тамбов» клуби ўзбекистонлик Жасур Жалолиддиновни РПЛ мусобақалари учун рўйхатдан ўтказди. Бу ҳақда Россия Премьер-Лигаси расмий сайтида маълумот пайдо бўлди. «Тамбов» футболчини 14 октябрь санаси билан рўйхатдан ўтказган.\n«Тамбов» РПЛ 11-турини Волгоградда «Ротор»га қарши ўтказади. Бу жамоада ўзбекистонлик Максим Шацких ёрдамчи мураббий бўлиб ишлайди.18 октябрь куни Тошкент вақти билан 18:00 да бошланадиган ўйинда Жасур Жалолиддинов дебют қилиши мумкин. Агар майдонга тушса, бу Жалолиддинов учун РПЛ баҳсларидаги биринчи ўйини бўлади.\nЖалолиддиновнинг трансфер ҳуқуқи Москванинг «Локомотив» клубига тегишли ва у 18 август куни «темирйўлчилар» сафида РПЛ қайдномасига киритилган эди. 19 сентябрь куни РПЛ қайдномасидан чиқарилган Жалолиддинов «Локомотив»нинг асосий жамоаси билан машғулот ўтказишда давом этди. Клубдаги легионерлар сони кўплиги сабаб «Локо» 18 ёшли футболчини ижарага беришга қарор қилган. РПЛ турнир жадвалида 13-ўринда бораётган «Тамбов»да Жалолиддинов 7-рақамда ўйнайди.\n«Бунёдкор» футбол клуби тарбияланувчиси ҳисобланган Жасур Жалолиддинов 2002 йил 15 майда туғилган. У 350 минг евро эвазига «Бунёдкор»дан «Локомотив»га ўтган ва 5 йиллик шартнома имзоланганди. Жалолиддиновнинг «Тамбов» билан ижара шартномаси 2020/21 йилги мавсуми якунига қадар мўлжалланган.\nРоссия Кубоги. «Ростов» ўз уйида «Аҳмат»га ютқазиб, турнирни тарк этди\nРоссия кубоги. «Локомотив» ва ЦСКАдан ғалаба, «Краснодар»да кутилмаган мағлубият\n«Спартак» ҳам Россия Кубогидан чиқиб кетди\n«Зенит» ўз майдонида «Арсенал»га ютқазиб, 1/8 финалдаёқ Россия Кубогини тарк этди


Азмун "Зенит"да яна қанча ўйнамоқчи?\n4 ноябрь, 2019, 16:23 824\nПитерликларда кучли футболчи ва мураббийлар бор.\nСанкт-Петербургнинг “Зенит” клуби форварди Сардор Азмун ушбу жамоад яна узоқ муддат тўп суриш нияти борлигини айтиб ўтди.\n“Ҳар қандай футболчи “Зенит” каби топ клубда муваффақиятга эришса, бу албатта унинг жамоадошлари, мураббийи ва мухлисларнинг қўллаб-қувватлаши билан боғлик.\nБизда ажойб мухлислар бор. Сабр қилиб, бизни барча жойда қўллаб-қувватлашади. Бизда ўйинчига қўшимча ёрдам бера оладиган ажойиб футболчилар ва кучли мураббийлар бор. “Зенит” да яна узоқ йиллар тўп сураман деб умид қиламан ва биз бир-биримизга муваффақиятга эришишда ёрдам берамиз”, - дейди эронлик футболчи.\nМаълумот учун, “Зенит” Азмунни жорий йилнинг февралида 12 млн евро эвазига “Рубин”дан сотиб олган эди. У ўтган давр мобайнида питерликлар сафида жами 35 та ўйинда иштирок этди ва 20 та гол ҳамда 9 та ассистга муаллифлик қилишга эришди.\nРПЛ. Азмуннинг голи "Зенит"га "Арсенал" устидан ғалаба келтирди\nДзюба: "Мен ҳайратда қолдим! Азмун кимгадур тўпни етказиб берди. Бу унинг фаолиятидаги биринчи узатмаси"\nАзмун Россия премьер-лигасидаги энг тезкор голлардан бирини урди


Телеграм ярим миллиардлик "довон"дан ўтди - Darakchi\nТелеграм ярим миллиардлик "довон"дан ўтди\nHI-TECH 13.01.2021, 13:50\nОхирги 72 соат ичида Телеграм фойдаланувчилари сони 25 миллионга кўпайган ва умумий ҳисобда 500 миллион нафарга етган. Бу ҳақда мессенгер асосчиси Павел Дуров ўзининг телеграм каналида хабар берди.\n“Ярим миллиард фаол фойдаланувчига эга ва ўсишни жадаллаштирган Телеграм шахсий ҳаёт ва хавфсизликка содиқ алоқа платформасини излаётганлар учун энг катта бошпана бўлди. Биз бу масъулиятни жуда жиддий қабул қиламиз. Биз сизни хафа қилмаймиз”, дейди Павел Дуров.\nТелеграмга қўшилган янги фойдаланувчилар орасида бутун дунё аҳолиси вакиллари бор. Хусусан, 38% Осиё, 27% Европа, 21% Лотин Aмерикаси ва бошқа ҳудудлардан.\n“Кунлик 1,5 миллион янги фойдаланувчилар рўйхатдан ўтган. Бу эса аввалги барча рекордларни ортда қолдирди”, дейди Дуров.\nCLICK тўловларини Telegram орқали амалга ошириш хизмати жорий этилди\nCLICK компанияси ўз фойдаланувчиларига Telegram иловасида тўловларни амалга ошириш имкони жорий қилинганини маълум қилди.Ушбу илованинг оммабоплигини инобатга олган ҳолда CLICK компанияси ўз фойдаланувчилари учун махсус...\nTelegram’даги оммабоп гуруҳларда гўёки хорижий бир мамлакатдан Ўзбекистонга «сирли ҳашарот» келиб қолгани, уни ушлаб олган болаларнинг қўли илма-тешик бўлиб қолаётгани ҳақида миш-мишлар ҳали тарқалмоқда. «Эҳтиёт...\nTelegram мессенжерининг янги талқинида жўнатилган ва суҳбатдош томондан ўқилган хабарни ўчириб ташлаш имконияти пайдо бўлди, деб хабар берди “Russian.rt.com” нашри. Агар сиз 3.16 талқинидан фойдалансангиз,...\n«Келгин, ёр, «телеграм»лашмайлик!»\nЗамонасига ҳам ҳайрон қоласан киши. Кечагина «agent»им бор десангиз, сизга кўзларини катта-катта очиб қарайдиган одамлар бугун «телеграм»да қўним топган. Ишонмайсизми, сиз ҳам бир кириб кўринг....


Ўзгидромет эртага қандай об-ҳаво кузатилишни маълум қилди | Qalampir.uz\nЎзгидромет эртага қандай об-ҳаво кузатилишни маълум қилди\nБу қизиқ\t17 Август 19:30 6683\nГидрометеорология хизмати маркази эртага, 18 август куни Ўзбекистонда қандай об-ҳаво кузатилиши ҳақида маълумот берди.\nТошкент шаҳрида ҳаво бироз булутли бўлади, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 16-18 даража, кундузи 34-36 даража бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 17-22 даража, кундузи 33-38 даража бўлади.\nБухоро ва Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 17-22 даража, кундузи 34-39 даража бўлади.\nТошкент, Самарқанд, Жиззах ва Сирдарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 15-20 даража, кундузи 33-38 даража бўлади.\nҚашқадарё ва Сурхондарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 17-22 даража, кундузи 34-39 даража бўлади.\nАндижон, Наманган, Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 13-18 даража, кундузи 32-37 даража бўлади.\nРеспубликанинг тоғ олди ва тоғли ҳудудларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 10-15 даража, кундузи 22-27 даража бўлади.\n20 Сентябрь 18:17 58728\n20 Сентябрь 13:55 46497\n22 Сентябрь 15:47 24279\n20 Сентябрь 22:27 23623\n21 Сентябрь 12:00 23310


Араб тилининг икки муҳим жиҳати | Azon.uz - Ахборот-таҳлилий портал\n1689 08:00 29.02.2020\nАраб тили уламолари айтадилар:\nلولا الحذف والتقدير لفهمت النحو الحمير\n"Агар ҳазф (тушириб қолдириш) ва тақдир қилиш (зоҳирда кўрсатмаслик) бўлмаганида, араб тили қоидаларини эшаклар ҳам тушунган бўларди"\n"Ат-Тибён фи Роваиъил Қуръон" китоби, 207-бет.\nАраб тилини ўрганишлик осон. Олдингизда ўтиб бўлмайдиган улкан тоғ бор деб тасаввур қилманг. Араб тили шундай бўстонки, гулларидан баҳра олган одамгина унинг чиройи қадрига етади.\nАллоҳ таоло Қуръонни бекорга шу тилда туширмаган. У ҳаммага тушинарли. Фақат салгина ҳаракат қилиш керак.\nҚиёматгача Аллоҳдан бошқа китоб келмайди, Расулуллоҳ соллаллоҳу алайҳи ва саллам бошқа ҳадис айтмайдилар. Борини ўрганишга киришмаслик ҳидоятда юришдан бош тортишга ўхшайди. Росулуллоҳ соллаллоҳу алайҳи ва саллам:"Умматимдан бош тортганлардан бошқа ҳаммаси Жаннатга киради",–дедилар. Шунда саҳобалар:"Ким ҳам бош тортарди, эй Росулаллоҳ",– дедилар. Росулуллоҳ:"Ким менга бўйсинса, Жаннатга киради. Кимки менга осийлик қилса, бош тортган бўлади",– дедилар (Бухорий ривояти). Жаннатга киришлик шариъатга бўйсинишлик, амал қилишлик билан бўлади. Амал учун эса илм керак.\nИсломий бўлса ҳам сериал кўриб ёки фейсбукда кўп ўтириб, 2-3 йил вақтингиз ўтиб кетяпти. Бу вақт қайтмайди. Молингизни, жонингизни берсангиз ҳам қайтмайди. Ўрганган битта оят ёки ҳадисингиз сизнинг Жаннатга киришингизга ёки Жаҳаннамда қутилиб қолишингизга сабаб бўлиши мумкин.\nИнсоннинг ҳайвондан фарқи файласуфлар айтганидек фақат гапиришда эмас. Гапириш фазилат эмас. Ҳайвонлар гапирмаса ҳам инсонларга зулм қилмайди, бировни залолатга етакламайди. Аммо жоҳиллар... Улар Аллоҳнинг юборган балосидир!\nЁмони илм олмасликда, ундан ёмони илм олаяпман деб нима ўрганганини тушунмасликда! Иккинчи тоифанинг ўқиганлари бўғзиларидан тепага кўтарилмайди!\nЭнг ёмони эса, шубҳасиз, илмни чуқур ола туриб адашиб кетишликда!\nУнутманг! Одам алайҳиссаломнинг Жаннатдан чиқишига сабабчи бўлган шайтон алайҳи лаъна Расулуллоҳ соллаллоҳу алайҳи ва саллам замонларининг ҳам гувоҳи бўлган. Тушуняпсизми?! Сиз ҳадис ёдласангиз, у шу ҳадис айтилган пайтда мавжуд бўлган! Сизни ҳеч қийинчиликсиз оёғингиздан тортиши мумкин!\nАллоҳдан манфаатли илм беришини сўраймиз!\nАраб тили алифбо Махсус Мақолалар Уламолар\n380 12:00 14.02.2020\n661 19:40 13.02.2020\nТурди Фароғий нима дейди?\n1039 07:30 08.02.2020\n676 18:40 31.01.2020\n2263 11:40 23.01.2020


БАЙРАМ ҚУВОНЧИ УЛАШИЛДИ – Ўзбекистон касаба уюшмалари Сирдарё вилоят Кенгаши\n27/12/2021 28/12/2021 sirdaryo 0 Comments\nЎзбекистон касаба уюшмалари Федерацияси Сирдарё вилоят кенгаши фаоллари Сардоба тумани, Гулистон шаҳридаги “Улуғйўл” маҳалла фуқаролар йиғини ҳудудида бўлиб Янги йил арафасида «Темир дафтар»га кирган, 18 ёшгача фарзандлари бўлган боқувчисини йўқотган, ҳамда 18 ёшгача болаликдан ногиронлиги бор оилаларга Президентимиз табриги ва Янги йил совғасини тарқатдилар.\nБайрамни тўкин дастурхон, айниқса, янги йилни совғалар ила нишонлашга одатланганмиз. Шундай кунларда боқувчиси йўқ, камдаромад оилаларга байрам шодиёнаси ўтказиш бир ташвишдай гап. Лекин жонажон ватанимизда шодиёна шодлигини ҳамма туяди. Президентимизнинг ташаббуслари билан байрам арафасида эҳтиёжманд оиларларга моддий ёрдам бериладиган бўлди. Шунингдек, давлат раҳбарининг байрам табриги, касаба уюшмаси совғаси хонадон эгаларига, болажонларга байрамона тарзда топширилмоқда.\n-Борганимизда “Президентимиз бизга табрик йўллабдиларми?”- дея қайта-қайта сўрашди. Хонадон соҳиблари кўнгиллари жўшиб, болакайларнинг табассумлари юрагидан тошганини кўриб, эзгу ишда кўмакчи бўлганимиздан хунсанд бўлдик, -дейди вилоят кенгаши раис ўринбосари Баходир Ҳамиджонов. – Кўпни кўрганлар айтганидек, кўнгилни обод қилиб, ўз кўнглингни ҳам кўтариш мумкин.\n-Она ўз фарзандини қандай кўриниш, ҳолатда бўлса ҳам яхши кўради. Уни қувонтиргиси келади. Давлатимиз раҳбарининг эҳтиёжманд қатламни қўллаб-қувватлаш учун такрор-такрор қарорлар чиқараётганлирини шу ҳолатга ўхшатгим келади, -дейди Сардоба тумани, “Дўстлик” маҳалла фуқаролар йиғинида яшовчи Гулнора Умирова. – Фарзандимга ногиронлик ташхиси қўйилганида уни фақат мен яхши кўроламан, ўзгага кераги йўқ деб ўксинган эдим. Адашган эканман, давлатимиз томонидан кўрсатилаётган ғамхўрлик барча болажонларга баравар экан. Бунинг учун кун-у тун дуодаман.\nКасаба уюшмаси фаоллари эҳтиёжманд оилалар ва имконияти чекланган болаларга Президентимиз табриги ва Янги йил совғаларини улашишда давом этмоқда.\n← БАЙРАМОНА РУҲДА\nЧИРОҒИНГИЗ ҲАМИША ЁНИҚ БЎЛСИН! →\nЯНГИЕРДА «СОҒЛОМ ОИЛА» СПАРТАКИАДАСИ ҒОЛИБЛАРИ АНИҚЛАНДИ\n17/02/2016 sirdaryo ЯНГИЕРДА «СОҒЛОМ ОИЛА» СПАРТАКИАДАСИ ҒОЛИБЛАРИ АНИҚЛАНДИda fikr bildirishni o'chirish\nСизсизликка кўникмасин фарзандларингиз\n23/05/2018 sirdaryo Сизсизликка кўникмасин фарзандларингизda fikr bildirishni o'chirish\nКАСАБА УЮШМАЛАРИ АЪЗОЛАРИ ДИҚҚАТИГА!\n13/01/2016 sirdaryo КАСАБА УЮШМАЛАРИ АЪЗОЛАРИ ДИҚҚАТИГА!da fikr bildirishni o'chirish


Жорий ҳафта охирида АҚШнинг шимоли-шарқига ёпирилган бўрон вақтида АҚШнинг асосчиси ва биринчи президенти Жорж Вашингтон томонидан 227 йил аввал ўтқазилган канада тсугасига (игнабаргли дарахт) шикаст етди. Бу ҳақда ушбу дарахт ўсган, Вашингтоннинг Виржиния штатидаги Маунт-Вернон маконининг Facebook’даги саҳифасида маълум қилинган.\nНатижада сершох дарахт синган ва ундан бир неча метр келадиган танасигина қолган. Шунингдек, кучли шамол вақтида Вашингтоннинг қабри ёнида экилган Виржиния кедри ҳам синган.\nВашингтон ўтқазган дарахт унга Нью-Йорк губернатори Жорж Клинтон томонидан совға қилинган бўлган.\nМаунт-Вернон макони Потомак дарёси соҳилида, АҚШ пойтахти Вашингтондан 24 км жанубда жойлашган. Макон ҳудудида икки қаватли бино, отхона, боғлар мавжуд. Вашингтон ушбу маконга президент лавозимини тарк этгач қайтиб келган ва у ерда 1799 йилда вафот этган. У ва унинг рафиқаси Марта улар яшаган уй яқинида дафн қилинганлар.\nАҚШ шимоли-шарқидаги бўрон шунингдек 8 кишининг ҳаётига зомин бўлди. Уларнинг барчаси қулаган дарахтлар остида қолганлар. Охирги маълумотларга кўра, 13 та штатда яшовчи 2 млн киши электр таъминотисиз қолган. Ҳозирда АҚШнинг шарқий соҳилидаги шамол тин олиб, бўрон Атлантика томон йўналмоқда.


Президент: Саноат корхоналари бошқарув тизимида муаммолар бор. Маҳсулотлар таннархини тушириш керак - zarnews.uz\n– Бугун экспортчи корхоналарни молиявий қўллаб-қуватлашни кенгайтириш бўйича фармонни имзоладим. Энди бундай корхоналар учун янги ташкил қилинаётган Экспортни қўллаб-қувватлаш жамғармаси орқали қўшимча маблағлар ажратилади. Шу мақсадда жамғармага 100 миллион доллар берилмоқда. Бу ўз навбатида, маҳсулотларни ташқи бозорларга узлуксиз етказиб бериш учун корхоналарнинг айланма маблағларига йўналтирилади, – деди Шавкат Мирзиёев.


ЎзА - Нақшбандия тариқатининг юртимизда яшаб ўтган сўнгги пири ҳақида биласизми?\n28.08.2020 Чоп этиш версияси\nНақшбандия тариқатининг юртимизда яшаб ўтган сўнгги пири ҳақида биласизми?\n«Тамаддун» нашриёти нақшбандия тариқатининг юртимизда яшаб ўтган сўнгги номдор пирларидан бири Қутбиддин ибн Муҳйиддинхон Ургутий ҳақида «Зоти Бобаракот» номли китобни нашр этди.\nКитобда олимнинг ўзига хос мураккаб ҳаёт йўли, илм-фан тараққиётига қўшган ҳиссаси, ахлоқий тарбия билан боғлиқ қарашлари, кишиларни ҳалоллик, комилликка чорловчи даъватлари, илмий ва ижодий фаолияти ҳақида қимматли маълумотлар батафсил берилган. Шу билан бирга улуғ олимнинг шогирдлари томонидан ёзилган хотиралар ҳам китобдан кенг жой олган.\n«Зоти Бобаракот»га таниқли адабиётшунос Султонмурод Олим мухтасар сўзбоши ёзган.\nАтоқли олимлар Ғайбулло ас-Салом, Нажмиддин Комилов, академиклар Ботурхон Валихўжаев, Эргаш Фозилов, Ўзбекистон Қаҳрамони, Халқ шоири Эркин Воҳидов, Ўзбекистон Қаҳрамони Озод Шарафиддинов, адабиётшунослар Ҳасан Қудратуллаев, Шерали Турдиев, профессор Дилором Салоҳий, шоир Тилак Жўра ва кўплаб таниқли зиёлиларнинг дил сўзлари, хотираларини ўқиб улуғ олим ҳақидаги тасаввурларингиз бойийди. Ёзувчи Олмос отаси – Ғафур Ғулом ва Қутбиддинхон Эшоннинг ўзаро дўстона муносабатлари ҳақида қизиқарли маълумотларни ҳикоя қилади. Алломанинг набираси Абдували Қутбидиннинг бобосига бағишланган шеъри ҳам самимийлиги билан китобхонни ўзига тортади.\nШайх Қутбиддинхон яшаган замон нозик эди. У, дастлаб Тожикистонда, кейин Тошкентда – Ўзбекистон Фанлар академиясининг Тил ва адабиёт институтида самарали фаолият олиб боради. Кўплаб ёшларга устозлик, мураббийлик қилади.\nҚутбиддинхон Эшон Қуръон, ҳадис ва тасаввуф илми билимдони бўлиши билан бирга Қутбий тахаллуси билан форсий ва туркчада гўзал ахлоқий шеърлар ҳам ижод қилган...\n«Тамаддун» нашриёти томонидан нашр этилган ушбу китоб ҳар қандай китоб жавонига безак бўла олади. Кўнгилларга нур, сурур олиб киради. Ушбу китоб ҳаёти бошдан охир ибрат бўлган улуғ ватандошимиз ҳақидаги кемтик тасаввурларимизни бойитишига хизмат қилади.


Навбатдаги нишон Суриями?\n23 январ 2021, Тошкент вақти: 06:29\nВашингтон Ироқдаги ҳарбий мувоффақиятларидан сўнг Сурияга босимни кучайтирар экан, кўплаб таҳлилчилар энди Сурия АҚШ учун нишон бўлса керак, деган таҳминларни ўртага ташламоқдалар. Вашингтон расмийларининг Дамашққа нисбатан сўнгги кунларда қилаётган огоҳлантирувлари ҳам шундан далолат бераётганга ўхшайди. Сурия Саддам Хусайн ва унинг ҳамкорларига бош пана бераётгани ҳақидаги баёнотлар бирданига Вашингтоннинг уч расмийси томонидан янгради. Америка расмийларининг бундай иддаоларига якшанба куни Саддам Хусайннинг ўгай укаси Ватбан Иброҳим Сурияга қочиб ўтаётган пайтда ушлангани сабаб бўлди.\nДастлаб, АҚШ президенти Жорж Буш якшанба куни Оқ уйда журналистлар олдида қилган чиқишида, Ироқ бошига тушган кулфат бошқа "жаҳолат ўқлари", жумладан Эрон ва Шимолий Корея бошига ҳам тушиши мумкинлигидан огоҳлантирди. Бушнинг таъкидлашича, оммавий қирғин қуролларининг тарқалиши Вашингтонни жиддий хавотирга солмоқда. Оқ уй раҳбари бошқа "жаҳолат ўқлари" қатори Сурияни ҳам тилга олар экан, Дамашқ расмийларини Вашингтон билан ҳамкорлик қилишга ва Ироқнинг собиқ расмийларига бош пана бермасликка чақирди.\n"Сурия оммавий қирғин қуролига эга эканига бизда шубҳа йўқ. Биз ҳозир Ироқда эканмиз, Суриядан ҳамкорликни кутмоқдамиз. Ва умид қиламанки, биз бу ҳамкорликка эга бўламиз", - деб қайд этди АҚШ президенти Жорж Буш.\nСуриянинг Америка Қўшма Штатларидаги элчиси муовини Имад Мустафо Буш баёнотига муносабат билдирар экан, унинг давлати Ироқ расмийларига бош пана бераётгани борасидаги айбловларни рад этди. Сурия дипломати ироқликларнинг Сурияга қочиб ўтаётганида АҚШ қўшинларини айблаб, "бунга Ироқ-Сурия чегарасида назорат ўрнатиш масъулиятини зиммасига олган АҚШ ҳарбийлари жавобгар", - деб таъкидлади.\nОлдинроқ, АҚШ Давлат котиби Колин Пауэл ҳамда Мудофаа вазири Доналд Рамсфелдлар ҳам Сурия Ироқнинг собиқ режими аъзоларини ўз панохига олаётганини баён қилишган.\nВашингтон расмийларининг бундай баёнотлари дархол Франциянинг кескин эътирозига сабаб бўлди. Яқин Шарқ давлатлари бўйлаб сафар қилаётган Франция ташқи ишлар вазири Доминик де Вилпэн ҳозир Сурияга босим қилиш мавруди эмаслигини, ундан кўра жаҳон ҳамжамияти эътибори Ироқни қайта тиклаш ва Яқин Шарқда тинчлик жараёнларига қаратилиши кераклигини таъкидлади.\nФранциянинг бундай мурожаатига Араб Лигаси бош котиби Амр Мусса ҳам қўшилди. Қоҳирада журналистлар олдида чиқиш қилган Мусса АҚШнинг Сурияга нисбатан таҳдидлари Яқин Шарқда вазиятни издан чиқаришдан бошқа нарсага олиб келмаслигини қайд этди.\nЎз навбатида Пентагон раҳбари Рамсфелд Вашингтоннинг хавотирларига жиддий сабаблар борилигини таъкидламоқда. Унинг сўзларига кўра, Ироқ қўшинлари орасида бир қанча Сурия фуқаролари борлиги аниқлангани Дамашқ Ироқни ҳарбий жиҳатдан қўллаб-қувватлаётганидан далолат бермоқда.\n"Бир неча автобусларда Суриядан Ироққа одамлар ўтаётганини кузатяпмиз. Уларнинг айримларини тўхтатиб қолдик, айримларини ортга қайтариб юбордик, айримларини эса ҳарбий жиноятчи сифатида ҳибсга олдик", - деди Пентагон раҳбари.\nРамсфелднинг таъкидлашича, коалиция кучлари Бағдодда Ироқ томонида курашган хорижий қўшинлар билан юзма-юз келганлар. Улар орасида бир қатор сурияликлар ҳам бўлган. Ўтган якшанба куни эса АҚШ ҳарбийлари Бағдод касалхонасини қўриқлаётган Америка аксарини отиб ўлдирган қуролли шахсни ушлаганларида, унинг ёнида Сурия паспорти топилган. АҚШ ҳарбий қўмондонлигининг маълум қилишича, Суриядан Ироққа ўтган жаъми 59 қуролланган шахс қўлга олинган. Улар ёнидан топилган Америка аскарларини ўлдириш учун мукофот тариқасида берилган 630 минг долларлик пул мусодара этилган.\nВашингтон Ироқдаги ҳарбий мувоффақиятларидан сўнг Сурияга босимни кучайтираётгани, энди навбат Эрон ва Сурияга келса керак, бу борада Вашингтон бир неча давлат рўйхатини ишлаб чиққан деган гумонлар пайдо бўлишига сабаб бўлди. Британияда чиқадиган "Гардиен" газетасида АҚШ учун навбатдаги нишон бўлиши мумкин давлатлар орасида Сурия, Эрон, Ливия, Шимолий Корея, Куба давлатлари тилга олинади. Бироқ, АҚШ Давлат котиби Колин Пауэл ўтган жума куни қилган чиқишида Ироқ урушидан кейин Вашингтоннинг ҳеч бир давлатга ҳужум қилиш нияти йўқлигини баён қилди ва ҳеч қандай қора рўйхат йўқлигини таъкидлади. Ва айни гапни Британия Ташқи ишлар вазири Жэк Строу ҳам айтди. Душанба куни Баҳрайнда журналистлар олидида чиқиш қилган Строу: "Сурия жавоб бериши керак бўлган муҳим саволлар талайгина. Шу пайтгача Сурия рўйхатда иккинчи давлат экани ҳақида айтиб келинди. Мен бунга аниқлик киритиб шуни айтамоқчиманки, асло ундай эмас. Қўлимизда ҳозирча бошқа рўйхат йўқ", - деб айтди.\nБироқ, АҚШ раҳбари Жорж Буш якшанба кунги чиқишида Ироқ тақдири кимёвий, биологик қуролларни яшириб, террорчиларни қўллаб-қувватлаётган бошқа давлатларга сабоқ бўлишига Вашингтон умид қилишини қайд этиб ўтди.


“Ташаббус-2021”да Самарқанд вилоятининг энг яхши тадбиркорлари аниқланди - zarnews.uz\n“Ташаббус-2021”да Самарқанд вилоятининг энг яхши тадбиркорлари аниқланди\nСамарқанд шаҳрида Ўзбекистон Республикаси Президенти соврини учун “Ташаббус-2021” кўрик-танловининг вилоят босқичи бўлиб ўтди. Унда туман-шаҳарларда биринчи ўринни эгаллаган 78 нафар тадбиркор, фермер ва ҳунарманд беллашди.\nБу йилги танловда тадбиркорлар “Саноат соҳасида йилнинг энг яхши тадбиркори”, “Хизмат кўрсатиш соҳасида йилнинг энг яхши тадбиркори”, “Йилнинг энг яхши фермери”, “Йилнинг энг яхши ёш тадбиркори” ва “Йилнинг энг яхши ҳунарманди” номинацияларида иштирок этди.\nТанлов аввалида вилоят ҳокимининг ўринбосари Ж.Ўроқов иштирокчиларни табриклаб, уларга танловнинг республика босқичида ҳам омад тилади.\nБир йиллик танаффусдан сўнг ўтказилган танловда нодавлат мактабгача таълим муассасалари ҳам иштирок этди. Танловда илк бор қатнашаётган тадбиркорлар сони ҳам сезиларли равишда ошган.\n- Биз 2017 йилда текстиль йўналишида 2 нафар ишчи билан оилавий тадбиркорлик фаолиятини бошлагандик, - дейди “Ургут саноат сервис” оилавий корхонаси раҳбари Фазлиддин Салимов. – Ишимиз ривожланиб боравергач, Туркия ва Германиядан замонавий ускуналар келтириб эркаклар кўйлакларини тикишни бошладик. Ҳозирда 65 нафар ишчи билан “URGUTINI” бренди остида ички ва ташқи бозорларга сотяпмиз. Йилнинг ўтган 5 ойида маҳаллий хомашёдан Туркияга 500 миллион сўмлик маҳсулот экспорт қилдик. Йил якунигача эркаклар шимини тикишни йўлга қўйишни режалаштирганмиз.\n“Ташаббус-2021” танлови иштирокчилари асосий йўналишлардан ташқари 11 та қўшимча номинациялар бўйича ҳам баҳоланди.\nЯкка тартибдаги тадбиркор Сирожиддин Бурхонов “Йилнинг энг яхши “Start- Up” лойиҳачиси”;\n“Роҳат она чеварлари” оилавий корхонаси “Энг яхши оилавий бизнес”;\n“Ургут Маъруфҳожи” масъулияти чекланган жамияти “Энг яхши инвестицион лойиҳа”;\n“Кумуш тола” хусусий корхонаси “Энг яхши экспортчи”;\n“Оқдарё ипаги” масъулияти чекланган жамияти “Ёшларга энг кўп иш ўрни яратган тадбиркор”;\nБибиҳамида Хўжақулова “Энг яхши миллий бренд”;\n“Hotel Zirabuloq Servis” масъулияти чекланган жамияти “Туризм соҳаси ривожига қўшган ҳиссаси”;\n“Булунғур Сандвик” агрофирмаси “Энг яхши тадбиркорлик кластери”;\n“Митан ёғду электрик” масъулияти чекланган жамияти “Йилнинг энг яхши маҳсулоти”;\nҲасан Қурбонов “Энг яхши кўргазма намойиши”;\n“Marokand Gold” корхонаси “Маҳалланинг ривожига энг кўп ҳисса қўшган тадбиркор” сифатида эътироф этилиб, қимматбаҳо совғалар билан тақдирланди.\nШундан сўнг асосий йўналишларда ғолиб деб топилганлар эълон қилинди.\n“Саноат соҳасида йилнинг энг яхши тадбиркори” йўналишида\n1-ўрин - “Mironkul Construction Materials” МЧЖ\n2-ўрин - “Samarkand-England Eko Medikal” МЧЖ ҚК\n3-ўрин - “Оспан Кар Инвест” МЧЖ\n1-ўрин - “Zarmed Pratiksha Hosptal Group” МЧЖ ҚК\n2-ўрин - “Манзурабону” НТМ\n3-ўрин – “Мироншоҳ Гранд - 2020” МЧЖ\n“Йилнинг энг яхши фермери”,\n1-ўрин - “Жомбой наслли парранда”\n2-ўрин – “Озод Худойбердиев”\n3-ўрин – “Қўрғон жилваси” фермер хўжалиги\n1-ўрин - “Ургут саноат сервис” оилавий корхонаси\n2-ўрин - “Net Product Lux” МЧЖ\n3-ўрин – “Жаҳонгир Бахт Плюс” МЧЖ\n1-ўрин - Шавкат Зоҳидов\n2-ўрин - Жамол Эсонов\n3-ўрин – Фарҳод Эргашев\nҲар бир йўналишда биринчи ўринни эгаллаган тадбиркорлар “Ташаббус-2021” танловининг республика босқичида иштирок этиб, вилоятимиз шарафини ҳимоя қилади.


Жамму ва Кашмир: бандликдан иқтисодий ривожланишгача – Янги кўникмалар ташаббуслари, инвестициялар, инновациялар ва саноат сиёсати | Interpress.uz\nБош саҳифаЯнгиликларЖаҳонЖамму ва Кашмир: бандликдан иқтисодий ривожланишгача - Янги кўникмалар ташаббуслари, инвестициялар, инновациялар...\nЖамму ва Кашмир: бандликдан иқтисодий ривожланишгача – Янги кўникмалар ташаббуслари, инвестициялар, инновациялар ва саноат сиёсати\n08:19 | 05-08-2021\nЎнлаб йиллар давомида Жамму ва Кашмирлик эркаклар қишнинг қаттиқ совуғидан қочиш, иш топиш ёки ўз маҳсулотларини сотиш учун совуқ қишлоқлар ва водий шаҳарлардан материк Ҳиндистонга мавсумий равишда кўчиб келган. Қиш мавсумида Ҳиндистон шимолидаги кундузги сиестани машҳур кашмир каштадўзликларини ёки водийда мўл-кўл ўсган мазали ёнғоқни сотадиган кашмирликларнинг хурсандчилиги тўхтатади. Ҳимолайда қор эриганида, эркаклар чўнтаклари тўла пул ва ёрқин хотиралар билан уйларига қайтадилар. Бу мавсумий миграция улар учун жозибадор омиллардан кўра миграцияга мажбурлайдиган омиллар саналади. Сиёсий беқарорлик, терроризм ва Кашмир минтақасидаги тадбиркорлик субъектларининг вақтинча ёпилиши иқтисодий ўсишни тўхтатди ва кўпчилик маҳаллий аҳолини даромадли ишга жойлашиш имконидан маҳрум қилди.\n2019 йилда Ҳиндистон ҳукумати Конституцияга тузатишлар киритиш орқали иқтисодий тараққиёт ҳаракатларини кучайтиришга ва водийни қарийб ўттиз йил давомида қийнаб келган трансчегаравий терроризм зўравонлик даврига барҳам беришга умид қилди.\nҲиндистон ҳукумати минтақани ўсиш йўлини белгилаш усулларидан бири бу маҳаллий даромадли иш ўринларини эгаллайдиган маҳаллий саноат базаси ва малакали ишчи кучини яратишдир. 2019 йилдан бери минтақада бу икки соҳада мисли кўрилмаган сиёсат ва мажбурий ўзгаришлар юз берди.\nБиринчидан, ҳукумат янги саноат сиёсатини ишлаб чиқди, бу уни тартибга солувчи эмас, балки воситачи ролига қўяди. 2021-30 Саноат сиёсати ва унинг процессуал кўрсатмалари 2021 йил апрелда кучга кирган бўлиб, у минтақада янгидан ташкил этиладиган саноат корхоналари, шунингдек, сезиларли кенгайтиришни режалаштирган ҳар қандай фаолият юритаётган корхоналарни рағбатлантиришни кўзда тутади.\nШу билан бирга, ҳукумат томонидан 10 минг ёш мутахассисга меҳнат бозорида ўз маҳоратини ошириш бўйича тренинглар ўтказиш учун янги дастур жорий этилди. Юзлаб янги профессионал АКТ марказлари ва лабораториялари очилди. Ҳар хил корпоратсиялар, университетлар ва нодавлат нотижорат ташкилотлари бу ишда ҳукуматга қўшилишди. Аёллар учун малака ошириш дастурларида тенг имконият ва афзалликларни таъминлаш мақсадида гендер тенглигига алоҳида эътибор қаратилмоқда.\nЎтган олти йил мобайнида Ҳиндистон “бизнес юритиш қулайлиги” бўйича глобал рейтингини сезиларли даражада яхшилаб, ҳукумат протседуралари ва солиқларини соддалаштиришга, литсензиялашни осонлаштиришга ва божхона расмийлаштирувининг ягона нуқтасини яратишга эътибор қаратди. Саноат лойиҳалари ва инфратузилмани ривожлантириш учун ерларни ажратишни назарда тутувчи янгича ер сиёсатига ўхшаш саъй-ҳаракатлар Жамму ва Кашмирда ҳам такрорланади. Ҳукуматдан талаб қилинадиган рухсатномалар сонини минималлаштириш ҳамда ягона рухсат берувчи янги тизим ташкил қилинди.\nСаноат билан бир қаторда минтақанинг кўпчилик аҳолиси банд бўлган қишлоқ хўжалиги ва боғдорчилик соҳасига ҳам алоҳида эътибор қаратилади. Кашмир заъфарони каби экспорт қилинадиган қишлоқ хўжалиги маҳсулотларига Географик кўрсаткич (ГИ) ёрлиғи берилган. Жамму ва Кашмирнинг Дода минтақасида ўсадиган дунёдаги энг қиммат қўзиқоринлардан бири учун географик кўрсаткич (ГИ) белгиси ҳали ҳам қидирилмоқда. Бир килограмми 250 доллардан ошадиган ушбу қўзиқоринни маҳаллий аҳоли ва қабилалар ўрмондан йиғиб олишади ҳамда Гуccи ёки Морел деб аташади.\nУшбу ислоҳотларни амалга ошириш орқали Жамму ва Кашмир ўсиш ва фаровонлиги барқарорлашди, бу йил ялпи ички маҳсулот 7,5 фоизга ўсиши кутилмоқда.\nЎзбекистондаги элчихонаси матбуот хизмати


Трамп АҚШнинг Ироқ сиёсий ҳаётига аралашувини даҳшатли хато деб атади\n02:29 / 10.09.2016\nАмерика ҳарбий кучлари Ироққа бостириб кириши ва у ердаги урушда иштирок этиши керак эмасди. Миллиардер Дональд Трамп Russia Today телеканали бошловчиси Ларри Кингга берган интервьюсида ана шундай фикр билдирди.\nАҚШ президентлигига номзод араб мамлакатидаги ҳарбий операцияни даҳшатли хато бўлганини таъкидлади. Бу уруш Оқ уйга катта ташвишлар келтирди.\nДональд Трамп: "Биз узоқ 15 йил Ироқда жанг олиб бордик ва бу уруш ҳалигача тугагани йўқ. Энди эса Яқин Шарқда нималар содир бўлаётганига бир қаранг. АҚШ мазкур ҳарбий операцияга 6 триллион доллар сарфлади. Мен бу пулларга икки маротаба мамлакатимизни қайта қурган бўлардим!"\nТрамп рақиби - Ҳиллари Клинтонга нисбатан ҳам муносабат билдирди. Унинг сўзларига кўра, бу ерда гап "ёқиш ё ёқмаслик"да эмас. У шунчаки Клинтон ва Обама ўз ишларини яхши уддалай олишмаяпти, деб ҳисоблайди. Трампнинг сўзларига кўра, агар рақиблари бу ишни уддалаганда у президентликка номзодини қўймаган бўларди.


03.09.2019 14:43 0 1871\n«РИА Новости» хабар беришича, Лукашенко ўқув йилининг биринчи куни Минскдаги янги қурилган мактаблардан бирига ташриф буюриб, юқори синф ўқувчиларига дарс берган ва «фикр алмашиш» учун бир нечта ўқувчини доскага чиқарган. Нутқ асосан мактабда таълим олиш, келгусида касб танлаш, спорт билан шуғулланиш, экология масалалари ҳақида давом этган. Лукашенко, жумладан, электр транспорт ишқибози эканлигини тан олган. «ОНТ» телеканали унинг суҳбатидан лавҳа олиб кўрсатган.\n«Ҳамиша электр мотоцикл ёки велосипедга ўтириб, ишга бориш жалб қилиб келган. Лекин ҳаммасини Зеленский чиппакка чиқарди. Украина президенти Володя Зеленский, сайланганда шундай деганди: «Мен велосипедда қатнайман (ишга – таҳр.)», — дейди Лукашенко.\nДавлат раҳбарининг сўзларига кўра, бу мақсадидан қайтишига тўғри келган, чунки у бу иккала президент орасида параллель амалга оширилишини истамаган.\n«Бироқ бу (велосипед ва электр мотоциклда қатнаш — таҳр.) ёқимли машғулот», — деб қўшиб қўйди Лукашенко.\nСайловолди пойгаси чоғида Зеленский мабодо сайланса, ишга велосипедда қатнашга ваъда берганди. «Халқ хизматчиси» сериалида Зеленский персонажи, шунингдек, ишга велосипедда қатнайди. Августнинг охирида Украина президенти унга ишга велосипедда қатнашига рухсат бермаётганини, чунки бу «хавфсиз» эмаслигини айтганди. Сал аввал Зеленский сайловолди ваъдасининг устидан чиқмаганлигини, чунки унинг икки-учта автомобилдан иборат кортежи йўлда ҳеч кимга халақит қилмаслигини ҳам қўшиб қўйган.\nАлександр Лукашенко велосипед Зеленский\nХориж 16/03, 23:35


«Uztrade» Афғонистонга 300дан ортиқ маҳсулотни экспорт қилади | Агро-Олам.Uz\nБош саҳифа Янгиликлар «Uztrade» Афғонистонга 300дан ортиқ маҳсулотни экспорт қилади\n«Uztrade Mazari-Sharif Trading House» савдо уйи қошида доимий фаолият юритувчи «шоу-рум» ташкил этилган бўлиб, унда ўзбек ишлаб чиқарувчиларининг кенг намунадаги маҳсулотлари намойиш қилинади. Умуман «Uztrade» компаниясининг 2017 йилда Афғонистонга умумий экспорти 23,4 млн АҚШ долларини ташкил этди. «Uztrade» АЖ бошқаруви раиси Шароф Раҳмонов Халқаро Симпозиумлар саройида бўлиб ўтган анжуманда шу ҳақда маълум қилди.\nУнинг сўзларига кўра, Ўзбекистоннинг 9 вилоятидан 26та корхона экспорт фаолиятига жалб этилган. 20 турдаги янги маҳсулотни экспорт қилиш ўзлаштирилган бўлса, жами эспорт қилинадиган маҳсулотлар сони 200дан ортади. Афғонистон президентининг Ўзбекистонга давлат ташрифи доирасида «Uztrade» компанияси афғон ҳамкорлар билан 2018-2019 йилларга мўлжалланган 64,8 млн долларлик экспорт шартномаларини имзолади.\nМазкур савдо битими ижросига Ўзбекистоннинг 12 ҳудудидан 50та янги корхона жалб этилади. Янги турдаги 40та маҳсулот экспортини ўзлаштириш режалаштирилмоқда. Жами маҳсулотлар тури эса, 300дан ошиши кутилмоқда.\nБундан ташқари, савдо уйининг Кобул, Қундуз, Ҳирот, Қандаҳор, Шибирғон ва бошқа шаҳарларида 8та янги бўлимини очиш режалаштирилган. Фармацевтика саноати, машинасозлик ва мебель ишлаб чиқарувчи корхоналар ҳам экспорт фаолиятига жалб этилган.


Суперлига. АГМК ўз майдонида "Қизилқум"га мағлуб бўлди\n22 июнь, 2021, 21:52\nМиржалол Қосимов шогирдлари мавсумда учинчи бор мағлуб бўлди.\nҲозиргина Ўзбекистон Суперлигаси 6-туридан ўрин олган АГМК ҳамда "Қизилқум" жамоалари ўртасидаги қолдирилган ўйин ўз ниҳоясига етди. Олмалиқдаги ОКМК спорт мажмуасида кечган учрашувда меҳмонлар 2:1 ҳисобида ғалаба қозонди.\n29-дақиқада Элгужа Григалашвили собиқ жамоаси дарвозасини ишғол қилиб, ҳисобни очди. Орадан 5 дақиқа ўтар-ўтмасдан Бобурбек Йўлдошев "Қизилқум" жарима майдони ичидаги пала-партишликдан сўнг ҳисобни тенглаштирди.\n36-дақиқада Эркин Байдуллаев жаримадан йўллаган зарбасидан сўнг Сухроб Султонов ўз дарвозасидан тўп ўтказиб юборди. Иккинчи бўлимда томонларда бир қатор қулай имкониятлар юзага келганига қарамай, вазиятларни якунлашда аниқлик етишмади ва ҳисоб ўзгаришсиз қолди - 1:2.\nМазкур мағлубиятдан сўнг олмалиқликлар ҳисобидаги очколар сони 19 талигича қолди ва жамоа 2-ўринга кўтарилиб олиш имкониятини қўлдан чиқарди. 14 очкога эга навоийликлар эса жадвалда 8-поғонани эгаллаб турибди.\nБобурбек Йўлдошов 34'\nЭлгужа Григалашвили 29'\nЭркин Бойдуллаев 36'\nСтадион: ОКМК СМ, 1200 томошабин\nУчрашув якунланди. "Қизилқум" АГМК майдонида ғалаба қозонди!\nАктамовдан тушунарсиз қарор: Захирадан майдонга тушган Саъдиллоев ўрнига Жамшид Ҳасанов майдонга тушди.\nАГМК футболчилари катта куч ва иштиёқ билан олдинга ташланмоқда.\nФортес бу сафар Чалқанча услубда зарба йўллади. Ноаниқ.\nБу сафар Зафар Полвонов яқин масофадан зарба берди. Тўп тўсин юқорисидан ўтиб кетди.\nЭлвин Фортеснинг стандартдан берган зарбаси жонли девордаги футболчига тегиб майдонни тарк этди.\nЭлгужа Григалашвили ўз ўрнини Беҳруз Саъдиллоевга бўшатиб берди.\nДилшод Аҳмадалиевнинг узатмасига аниқлик етишмади.\nРақибини алдаб ўта олмаган Миржалол Қосимов унга нисбатан қўполлик ишлатди.\nМате Ватсадзе ўйиндан ташқари ҳолатда қолиб кетди.\nСон жиҳатдан устунликка эришган меҳмонлар дарҳол ўйинга фаоллик қўшди.\nҲакамга жиддий эътироз билдирган Акром Комиловга қизил картока кўрсатилди. АГМК янада қийин вазиятга тушиб қолди.\nМезбонлар сафида Бобур Йўлдошев ўрнига Сардор Раҳмонов ўйинга қўшилди.\nОлмалиқликларнинг ҳужумлари яхши чиқмоқда. Аммо якуний зарба берадиган футболчи топилмаяпти.\nСтандартдан оширилган тўпни Нестеров муштлари билан уриб юборди.\nМеҳмонлар сафида ҳаракат қилган Жасур Азимов ўз ўрнини Миржалол Қосимовга бўшатиб берди.\nҚосимовдан яна юриш: Ҳусниддин Ғофуров ҳамда Элвин Фортес майдонга тушди. Улар Мурод Тошматов ва Шохруҳ Гадоевни алмаштирди.\nДарвозабон билан бирга-бир вазиятга чиқиб борган Григалашвили ноаниқ зарба йўллади.\nЖўраевнинг зарбасига аниқлик етишмади.\nАГМК сафида ўзгариш: Қосимов ва Турсунов ўрнига Полвонов ҳамда Жўраев тушди.\nЎйин тенг курашлар остида давом этмоқда.\nГригалашвили чап қанотдан бир ҳимоячини ажойиб тарзда доғда қолдириб, рақиб жарима майдончасига ёриб кирди ва яқин масофадан зарба йўллади. Султонов бу гал жамоасини муқаррар голдан сақлаб қолди.\nМеҳмонлар бурчак зарбасига эга эди. Муваффақиятсиз\nЙўлдошевнинг узатмасини Нестеров ушлаб олди\n"Қизилқум"да ўзгариш. Файзулла Қамбаров ўрнига Шерали Жўраев майдонга тушди\nБиринчи тайм тугади!\nБиринчи бўлимга бир дақиқа қўшиб берилди...\nГадоев қулай вазиятдан фойдалана олмади\nЭркин Бойдуллаевнинг жаримадан узатиб берган тўпини Файзулла Қамбаров боши билан дарвоазага йўналтирди. Ноаниқ.\nГОООЛ! Эркин Бойдуллаев ажойиб зарбаси билан яна меҳмонларни ҳисобда олдинга олиб чиқди-1:2\nГОООЛ! Ўйинда ҳисоб тенглашди! Жарима зарбасидан сўнг Бобур Юлдашов тўпни дарвозага аниқ йўллади - 1:1!\nМезбонлар жарима тўпи тепади\nЭлгужа Григалашвили голни нишонламай, АГМК мухлислари ва клубга ҳурмат сақлади\nГОООЛ! Муҳсинжон Убайдуллаевнинг ўнг қанотдан жарима майдончасига узатиб берган тўпини Элгужа Григалашвили узоқ бурчакка тўғирлаб қўйди -0:1.\nРақиб ҳимоячисининг хатосидан кейин Вацадзе дарвозабон билан бирга бир вазиятга чиқиб бориши мумкин эди. Аммо Султонов чаққонроқ ҳаракат қилиб, ҳужумчига имкон бермади\nБайдуллаевга нисбатан қоида бузилди. Гадоевга тиббий ёрдам кўрсатилди\nТурсуновнинг зарбаси "жонли девор"га тегиб майдонни тарк этди\nҚосимовга нисбатан қўполлик ишлатилди. Мезбонлар қулай жарима зарбасига эгалар\nГригалашвилинг 20 метрдан йўллаган зарбасини Султонов қайтарди. Зарба ажойиб бўлди, сейв ҳам шунга яраша бўлди\nТўхтахўжаевнинг Мустафоев томон йўллаган узатмасини ҳимоячилар қайтарди\nДилшод Аҳмадалиевнинг зарбасини Нестеров қайтариб юборди. Бу учрашувдаги биринчи хавфли зарба\nМиржамол Қосимов ўйиндан ташқари ҳолатда\nТошматов бурчак тўпини амалга оширди. Нестеров муштлари билан тўпни уриб юборишга уринди. Такрорий бурчак тўпи амалга оширилди. Бу гал ҳимоячисилар хавфни бартараф этишди.\nМезбонлар бурчак тўпига эгалар\nКухианидзе Аҳмадалиевга нисбатан қоида бузди\nАҳмадалиевнинг ўнг қанотдан оширган тўпи мўлжалга аниқ бормади\nДастлабки дақиқаларда мезбонлар ўйин тизинини ўз қўлларига олишган\nЭркин Бойдуллаевнинг узоқ масофадан йўллаган кучли зарбаси ноаниқ чиқди\nПФЛ мадҳияси садолари остида жамоалар майдонга чиқиб келишди\n"Қизилқум" Ойбек Қиличев ва яна 3 та футболчи билан хайрлашди\nСуперлига. 12-турдан сўнг турнир жадвалида қандай кўринишда?


Банкирнинг найранглари: кредит олган аёлнинг сарсон-саргардонлиги нима билан тугади? - zarnews.uz\nБанкирнинг найранглари: кредит олган аёлнинг сарсон-саргардонлиги нима билан тугади?\nЗавқиддин 2007 йилдан бери АТ Халқ банкининг Боғишамол филиалида кредит операциялари бўлимида турли лавозимларда ишлаб келди. 2011 йилдан бошлаб шу бўлимда бош мутахассис бўлди. Вазирлар Маҳкамасининг 2001 йилдаги “Олий ўқув юртларида тўлов-контракт асосида ўқиш учун таълим кредитлари бериш тўғрисида”ги Қарорига асосан шартнома асосида ўқишга қабул қилинган талабаларга таълим кредитлари берилишини ва ундирилишини назорат қилиш, ҳисоботлар тайёрлаб тегишли жойларга тақдим қилиш каби вазифалар Завқиддиннинг зиммасида эди.\nСадолат шартнома асосида ўқишга кирди. Шартнома пулини тўлашга қурби етмагач, банкдан таълим кредити олишга қарор қилди.\nУ 2012 йили АТ Халқ банкининг Боғишамол филиалидан турмуш ўртоғининг “Nexia” русумли автомобилини гаровга қўйиб, 18.725.000 сўм таълим кредити олди.\nСадолат 2014 йил октябрь ойида кредит маблағларини сўндириш учун 2.150.000 сўм, ноябрь ойида 2.500.000 сўм, декабрь ойида эса 8.230.000 сўм маблағларни олиб келиб Завқиддинга топширди. Банк ходими қабул қилиб, квитанция ёзиб берди. Кўп ўтмай Садолат яна 5.845.000 сўм келтирди. Завқиддин квитанция ёзиб, бухгалтериядан штамп бостириб келди.\n- Опа кўнглингиз хотиржам бўлсин, мана квитанция тайёр. Фақат бу менда қолади. Таъқиқдаги машинангизни чиқариш учун хат тайёрлайман, - деди.\nСадолат унга ишониб чиқиб кетди. У расмийлаштирилган кредит бўйича ҳамма тўловларни ўз вақтиди тўлаб бўлди. Завқиддин бу маблағлардан 1.761.000 сўмини Садолат номига тўлов қилиб, қолган 16.964.000 сўмни ўз эҳтиёжларига сарфлаб юборди.\nСадолат “кредитни ёпдим, энди машинамни таъқиқдан чиқариб беринг”, деб бир неча марта Завқиддинга мурожаат қилди.\nЙигит бу томонини ҳам ўйлаб қўйганди. Транспорт воситасини таъқиқдан чиқариш ҳақида хат тайёрлади. Филиал бошқарувчисининг имзосини сохталаштириб жиноий йўл билан автомашинани таъқиқдан чиқаришга эришди.\n2017 йил Садолатга АТ Халқ банки Боғишамол бўлимидан қўнғироқ қилиб, банкка келишини сўради.\nАёл банкка келиб, бошқарувчининг гапларидан ҳайрон бўлди.\n- 2012 йилда олинган таълим кредити ҳанузгача тўланмаган, - деди у.\n- Қандай қилиб, мен ҳаммасини ўз вақтида тўлаганман, - деди Садолат ўзида бўлган ҳужжат ва квитанцияларнинг асл нусхасини кўрсатиб. Гаровга қўйилган машинани ҳам таъқиқдан чиқарилганини айтди.\n2018 йил январь ойида Садолатнинг яна тинчи бузилди. Банкдан огоҳлантириш хати келганди. Унда 10 кун муддат ичида банкдан олган кредитни тўлаш кераклиги ёзилган эди.\nАёлнинг фиғони фалакка чиқиб, банкка йўл олди.\n- Компьютер маълумотларига кўра огоҳномада кўрсатилганидек, 18.638.260 сўм миқдорида қарздорлигингиз бор, - деди банк бошқарувчиси.\nСадолат ўтган йили бўлган ҳолатни айтди.\n- Завқиддин қарзларни тўламади. Шунинг учун уни ишдан бўшатдим, - деди бошлиқ.\nАёл Завқиддинни излаб топди. Банкка олиб келиб бошқарувчи билан юзлаштирди. Йигит барча айбларини бўйнига олди. Бир ой муҳлат берса ҳамма пулларни жойига қўйишини айтди. Аммо сўзининг устидан чиқмади.\nСадолат бу сарсонгарчиликдан чарчади. Завқиддиннинг устидан тегишли жойга арз қилди.\nСуд ҳукми билан Завқиддин 1 йил 6 ой мансабдорлик ва моддий жавобгарлик лаворзимларида ишлаш ҳуқуқидан маҳрум қилинди. Ҳар ойлик иш ҳақининг 20 фоизи давлат фойдасига ундириш шарти билан 1 йил 6 ой муддатга ахлоқ тузатиш ишлари жазоси тайинланди.\nТеглар: кредит банк ходимлари\nУч ойда 43,8 миллиард сўм кредит. Бу камми ё кўп?\nМикрокредитлар энг кам иш ҳақининг 500 бараваригача бўлган миқдорда 3 йиллик муддатга, 6 ойлик имтиёзли давр билан берилади\nТоморқачиларга 20 миллиард сўм имтиёзли кредит ажратилди\nТоморқачиларга сув учун 4 миллиард сўм имтиёзли кредит ажратилди


“Хорижий университетлардаги инновацион ечимларни жорий этиш орқали қишлоқ хўжалигида муҳандис кадрларни тайёрлаш дастурларини такомиллаштириш” лойиҳаси доирасида\n06:00 / 04.04.2019 1467\n“Хорижий университетлардаги инновацион ечимларни жорий этиш орқали қишлоқ хўжалигида муҳандис кадрларни тайёрлаш дастурларини такомиллаштириш” лойиҳаси доирасида ташкил этиладиган инглиз тили курсларига Қишлоқ хўжалигини механизациялаш факультети талабаларига дарс берадиган, 55 ёшдан ошмаган, профессор ўқитувчилар ва ходимлар таклиф этилади!\nКурслардаги тингловчилар сони чегараланган. Курсларда инглиз тилини ўрганишни хохловчилар бугундан В-303 ва В-306 хоналарда курсларга ёзилиши/рўйхатдан ўтиши сўралади. Талабгор ўқитувчи ва ходимларни суҳбатдан ўтказиш 6 апрел шанба куни соат 10 дан бошлаб В-311 хонада ташкил этилади. Дарсларни 8 апрелдан бошлаш режалаштирилган. Курсларда ўқиш билан боғлиқ харажатлар лойиҳа томонидан қопланади.\nТракторлар ва автомобиллар кафедраси


9 февраль, 2021, 09:42\n100 нафарга яқин спортчи иштирок этди.\nТошкент вилоятининг Бўстонлиқ туманида тоғ чанғиси бўйича ўсмирлар, ёшлар ва катталар ўртасида Ўзбекистон чемпионати бўлиб ўтди. Бу ҳақда Ўзбекистон Миллий Олимпия қўмитаси расмий сайти хабар тарқатмоқда.\n“Спортни сев, спорт билан яша!” шиори остида ўтган мусобақа слалом ва гигант слалом йўналишлари бўйича ташкил қилинди. Мазкур чемпионатда 100 нафарга яқин иштирокчи ғолиблик учун стартга чиқдилар. Улар орасида қуйидаги спортчилар ғолибликни қўлга киритишди:


UzAuto Motors ижтимоий тармоқларда тарқалган Damas эшиги узилиб тушгани акс этган видеолавҳага муносабат билдирди\nБош саҳифаАвтоUzAuto Motors ижтимоий тармоқларда тарқалган Damas эшиги узилиб тушгани акс этган видеолавҳага муносабат билдирди\nИжтимоий тармоқларда Damas автомобилининг эшиги узилиб тушгани, бунга UzAuto Motors айбдор қилиб кўрсатилгани ҳақида видеолавҳа тарқалди. Компания ҳолатга муносабат билдирди.\nҚайд этилишича, UzAuto Motors юз берган ҳодисани батафсил ўрганиш учун текшириш ишлари олиб борган. Натижада Damas автомобили йўловчини манзилда қолдиргандан сўнг, автомобиль эшигини ёпмасдан туриб ҳаракатланишни бошлагани аниқланган. Эҳтиёткорсизлик сабаб йўл четида турган Nexia автомобилининг бамперига урилиб, йўл-транспорт ҳодисаси содир этган.\nКомпания фуқаролардан асоссиз хабар тарқатмасликни, мижозлардан бу каби текширилмаган маълумотларга ишонмасликни сўраб, туҳмат, ёлғон, уйдирма ахборотларни тарқатганлик учун жавобгарлик белгиланганини эслатиб ўтган.\nАввалроқ Ўзбекистонда ишлаб чиқариш ўсиб бораётганига қарамай, навбатлар унданда тез ўсаётгани, натижада Cobalt ва Lacetti автомобиллари етишмаётгани ҳақида хабар берилган эди. Компания бош директори Бо Андерссон бу масала устида кеча-ю кундуз ишланаётганини ва харидорлар орасида талабгир бўлган автомобиллар кўпроқ ишлаб чиқарилаётганини айтганди. Унинг қайд этишича, Spark автомобилини харид қилганлар катта эҳтимол билан автомобилни шартномада кўрсатилган муддатдан олдин олишлари мумкин бўлади, Nexia автомобилини эса, ҳеч қандай кутишларсиз дилерлардан олиб кетишлари мумкин.


Ўзбекистонда 19 декабрь куни қор ёғади\n«Ўзгидромет» 19 декабрь, шанба куни Ўзбекистон ҳудудида кутилаётган об-ҳаво маълумотини эълон қилди.\nУнга кўра, Тошкент шаҳрида ҳаво ўзгариб туради. Қор, ёмғир ёғиши кутилмоқда. Кечаси туман тушиши мумкин. Шамол шарқдан 5–10 метр/секунд тезликда эсади. Ҳарорат кечаси 2–0 даража совуқ, кундузи 4–6 даража илиқ бўлади.\nҚорақалпоғистон ва Хоразм вилоятида ҳаво ўзгариб туради. Қор ёмғир ёғиши кутилмоқда. Шамол шарқдан 5–10 метр/секунд тезликда эсади. Ҳарорат кечаси 5–0 даража совуқ, кундузи 3–2 даража илиқ бўлади.\nБухоро ва Навоий вилоятларида ҳаво ўзгариб туради. Қор, ёмғир ёғиши кутилмоқда. Шамол ғарбдан 5–10 метр/секунд тезликда эсади. Ҳарорат кечаси 2–3 даража совуқ, кундузи 0–5 даража илиқ бўлади.\nТошкент, Сирдарё, Самарқанд, Жиззах вилоятларида ҳаво ўзгариб туради. Қор, ёмғир ёғиши кутилмоқда. Шамол шарқдан 3–8 метр/секунд тезликда эсади. Ҳарорат кечаси 2–3 даража совуқ, кундузи 3–8 даража илиқ бўлади.\nҚашқадарё ва Сурхондарё вилоятларида ҳаво ўзгариб туради. Қор, ёмғир ёғиши кутилмоқда. Шамол шарқдан 3–8 метр/секунд тезликда эсади. Ҳарорат кечаси 0–5 даража совуқ, кундузи 5–10 даража илиқ бўлади.\nАндижон, Наманган, Фарғона вилоятларида ҳаво ўзгариб туради. Қор, ёмғир ёғиши кутилмоқда. Шамол ғарбдан 5–10 метр/секунд тезликда эсади. Ҳарорат кечаси 7–2 даража совуқ, кундузи 4–9 даража илиқ бўлади.\nРеспубликанинг тоғли ҳудудларида ҳаво ўзгариб туради. Қор, ёмғир ёғиши кутилмоқда. Шамол шарқдан 5–10 метр/секунд тезликда эсади. Ҳарорат кечаси 8–3 даража совуқ, кундузи 8–3 даража совуқ бўлади.


Интерференцтерапия – паст частотали (1-100 Гц) “тебраниш”лардан даволаш мақсадида фойдаланиш ҳисобланиб, уларнинг частотаси муолажа давомида доимий бўлиши ёки вақти вақти билан танланган чегарада ўзгариб туриши мумкин. “Уриш” ўзида токнинг ўрта частотали тебранишлар сериясини акс этиб, организм тўқимаси ичида частотаси фарқ қиладиган икки мустақил занжир орқали тана сиртида олиб бориладиган икки бошланғич ўрта частотали токларнинг интерференцияси (қўшилуви) натижасида ҳосил бўладилар.\nБошланғич токлар, ўрта частотали бўлиб (3850-4000 Гц), эпидермис қаршилигини осонликча енгиб ўтадилар, тўқималар сиртида катта қўзғалиш содир этмайдилар ва электрод остида ёқимсиз ҳислар чақирмайдилар. Шу билан бир вақтда улардан ҳосил бўладиган “уришлар” ҳаракат нервларига ва мушаклар толасига қўзғатувчи таъсир кўрсатадилар, натижада қон айланиши кучаяди, таъсир доирасида оғриқлар камаяди ва моддалар алмашинуви фаоллашади. Интерфенцион токлар, доимий токларга нисабатан камроқ интенсив қўзғатувчи таъсирга эга бўлиб, периферик асаб тизими касалликларида, асосан жараённинг ўткир даража ости даврида қўлланилади.\nИнтерференцтерапия даволовчи таъсири механизмида асосий роль периферик қон айланишнишни яхшилашга тегишли. У магистрал артериялар ва капилляр оқимларининг патологик ўзгарган тонусларининг амалдаги коллатераллар сонининг ортиши, микроциркуляцияни яхшиланиши натижасида нормаллаштиришда намоён бўлади. Периферик томирлар кенгайиши механизмида вегетатив асаб тизими симпатик қаторини инетерференцион токлар орқали эзиш ва муолажа даврида вазоактив моддаларни кучли ажралиб чиқиши асосий аҳамиятга эга. Бундан ташқари, токлар мушаклар қисқаришига сабаб бўлиб, ўзига ҳос уқаловчи таъсир кўрсатиб, натижада периферик қон айланиш ва лимфаоқувни яхшилайди.\nҚон айланишни стимуляция қилиш маҳаллий ҳароратни оширади, тўқималарни кислород билан таъминланишини яхшилайди ва уларнинг аноксемиясини олдини олади, ретикулоэндотелиал тизимнинг фаолиятини оширади, аламашинган токсик моддаларни тез чиқиб кетишига хизмат қилади. Интерференцтерапияда рН тўқималар ишқор томонга қўшилади, ўз навбатида бу яллиғланиш жарайнига таъсир кўрсатади. Бир қатор муаллифларнинг фикрича интерференцион ток бактерицид ёки бактериостатистик хусусиятга эга. Трофико-регенатор таъсир ҳам унга хосдир.\nИнтерференцтерапияни қўллашга оид кўрсатмалар: асаб тизими касалликлари (невритлар, невралгия, умуртқа поғонаси остеохондрози неврологик кўриниши, каузалгия, фантом оғриқлар, тунда сийдикни ушлаб тура олмаслик ва бошқалар); юрак-қон томир тизими касалликлари (I ва II даражали гипертония касаллиги, вегетатомир дистонияси, қўл-оёқ томирлар атероскелоротик окклюзияси, томирларнинг варикоз кенгайиши, трамбофлебитлар асоратлари ва бошқалар), таянч-ҳаракат аппарати шикастланиши, артритлар, артрозлар, томирлар контрактуралари, остеохондропатия; моторика бузилиши устунлиги билан кечувчи ошқозон-ичак тракти касалликлари, бачадон қуйруғи яллиғланиши касаллиги, баъзи тери касаллилклари ва бошқалар. Интерференцтерапия ўтказиш техникаси ва методикаси. Бемор муолажа пайтида касаллик характери ва таъсир этиш жойига қараб ўтирган ёки ётган ҳолда бўлади. Интерференцтерапияни ўтказиш учун икки ингичка гидрофил қистирмали металл электродлар ишлатилади (икки жуфт). Кенг қўлланиладиган усулга асосан электродлар шундай жойлаштирилади-ки, ундан ўтаётган ток шикатсланиш ўчоғи ёки манффатдар структурадарда (тўқималарда) кесишиши керак. Трансцеребрал методикаси бўйича Захариньа-Геда зоналарига , сегментар зоналарга ҳам таъсир этиш мумкин, ёки симпатик тугунларга таъсир этиш мумкин. Худди шундай интерференцтерапиянинг ҳаракатланувчи (кинетик) усулидан ҳам фойдаланса бўлади. Бунда муолажа пайтида тўрт электроддан иккитаси бемор танасида ҳаракатланади, бу эса тери сиртининг кўп қисмига таъсир этиш имконини беради.\nИнтерференцтерапияда ток кучини унинг ҳажми ва ҳис қилишга қараб белгиланади. Бемор ўзгарувчан ритмик частоталарда чуқур, етарлича кучли, лекин ёқимли вибрацияни ҳис қилиши, ёки доимий частотада “чумолила ҳаракатини” ҳис қилиши керак. Шу билан бирга бир нарсани ҳисобга олиш лозим: оғриқ кўринишлари қанчалик интенсив бўлса, ток миқдори шунча кучсиз бўлиши керак.Касалликнинг ўткир даврида одатда кичи кучланишдаги ток ишлатилади, сурункали ҳолатларда эса катта кучланишдаги. Тўқималарнинг интерференцион токка ўрганиб қолишлари сабабли уни муолажа давомида ҳис қилиш сусайган сари ток кучини домимий равишда кучайтириб бориш лозим.\nBosh sahifa » Metodïkï » Интерференцтерапия


ХОҚ ва ЖССТ ўртасида янги меморандум имзоланди / Olamsport.com\n17 май 15:08\nХОҚ ва ЖССТ ўртасида янги меморандум имзоланди\nТеглар : МеморандумХОҚЖССТ\nЖумладан, жисмоний фаоллик, спорт ҳамма учун, тамакисиз Олимпия ўйинлари ва болаларнинг семириб кетишини олдини олиш каби мавзулар ҳамкорликнинг асосий ғояларидан бўлиб турибди. Швейцариянинг Лозанна шаҳрида мазкур икки ташкилот раҳбарлари Тедрос Аданом Гебреисус (ЖССТ) ва Томас Бах (ХОҚ) ўртасида ҳамкорликни янада кучайтириш борасида келишув имзоланди.\nМеморандумда таъкидланганидек, томонлар дунё аҳолиси орасида юрак-қон томир, саратон, диабет ва кўплаб юқумли касалликларга чалиниш хавфини камайтирадиган тадбир ва стратегияларни илгари суриш бўйича иш олиб боради. Статистик маълумотларга кўра, юқумли бўлмаган касалликлар натижасида ҳар йили 35 миллион киши (9-60 ёш оралиғи) ҳаётдан бевақт кўз юмади. Жисмоний фаолликнинг етишмовчилиги натижасида эса ҳар йили қарийб 2 миллион инсон вафот этади.\nҲар икки ташкилот 1984 йилдан бери ҳамкорликда фаолият олиб боради. Натижада ўтган давр оралиғида соғлом турмуш тарзи, оммавий спорт ва Олимпия ҳаракати ғоялари Ер юзида сезиларли даражада ошди. Томонларнинг кейинги ҳамкорлиги коронавирус пандемияси авж олган мана шу даврга тўғри келмоқда.\n“Биз ХОҚда Ўйинлар ҳамма учун хавфсиз муҳитда ташкил этилиши керак, деган тамойилни ўрнатдик. Шу сабабдан ЖССТ билан февраль ойидан мазкур йўналиш бўйича ишчи гуруҳ фаолиятини бошладик. Биз Жаҳон соғлиқни сақлаш ташкилотининг келажакдаги мусобақалар учун хавфсиз муҳитни таъминлаши учун қўллаб-қувватлашига ва маслаҳатига умид қиламиз”, – деди Томас Бах.\nТарихда биринчи бор ХОҚ сессияси онлайн ўтказилади 0


Тошкентда маҳаллий ишлаб чиқарувчилар рақобатбардошлигини ошириш ва ташқи савдони рағбатлантириш йўллари муҳокама қилинди.\nТошкентда ташқи ва ички маҳсулот ҳамда хизматлар бозорларида ўзбекистонлик ишлаб чиқарувчиларнинг рақобатбардошлигини ошириш масалалари бўйича халқаро илмий-амалий семинар бўлиб ўтди. Тадбир якунлари бўйича божхона маъмурияти тизимини ҳамда Ўзбекистонда ташкил этилган эркин иқтисодий ҳудудларнинг фаолиятини такомиллаштиришга оид тавсиялар тайёрланди.\nСеминар тармоқ вазирликлари, идоралари, таълим сектори, ННТ, ИТИ соҳасининг юзга яқин мутахассиси ва оммавий ахборот воситалари вакилларини бир ерга тўплади. Маърузачилар сифатида етакчи маҳаллий экспертлар билан бир қаторда Венгрия, Германия, АҚШ, Россия, халқаро ташкилотларнинг вакиллари иштирок этдилар.\nБиринчи сессия доирасида халқаро савдони ривожлантиришда Европа Иттифоқи ва МДҲ давлатларининг илғор тажрибасини қўллаш масалалари, шунингдек Ўзбекистоннинг Бутунжаҳон савдо ташкилотига аъзо бўлиши истиқболлари муҳокама қилинди. Хусусан, маърузачиларнинг чиқишлари халқаро савдони илгари суриш учун зарур ҳисобланган божхона ислоҳотларига қаратилди. Бу мамлакатимиз учун долзарб мавзу, чунки экспертларнинг баҳолашларига кўра, экспорт-импорт операцияларини амалга оширишда айнан божхона тартиб-таомилларига сезиларли маблағ ва вақт сарфланади.\nИккинчи сессия Ўзбекистоннинг экспорт салоҳиятини ва маҳаллий қишлоқ хўжалиги ишлаб чиқарувчилари маҳсулотининг экспортини ошириш масалаларига бағишланди. Экспертлар мамлакат агросекторининг рақобатга оид устунликларини қайд этиб, шунингдек Ўзбекистон учун потенциал жозибага эга бўлган ташқи бозорлар тақдимотини ўтказдилар.\nЖумладан, эркин иқтисодий ҳудудларни ривожлантириш, тармоқ кластерлари ва технопаркларни шакллантириш масалалари бўйича сессия семинарни якунлаб берди. Бугунги кунда давлатимизда 21та эркин иқтисодий ҳудуд фаолият юритаётган бўлиб, уларнинг 9таси саноат, 7таси фармацевтика, 2таси қишлоқ хўжалиги, шунингдек туризм, транспорт-логистика ва спорт жиҳозларини ишлаб чиқаришга йўналтирилган. Ўзбекистонда эркин иқтисодий ҳудудларнинг ривожланиш тезлигидан келиб чиққан ҳолда, экспертларнинг тақдимотлари эркин иқтисодий ҳудудларнни самарали бошқариш, саноат ҳудудлари ва кластерларини ривожлантириш бўйича илғор тажриба, кичик саноат ҳудудлари фаолиятини янада ривожлантириш истиқболлари каби долзарб мавзуларни қамраб олди.\nСеминар якунлари бўйича маҳаллий ишлаб чиқарувчиларнинг рақобатбардошлигини ошириш ҳамда уларнинг ташқи бозорлардаги позицияларини кучайтириш масалалари бўйича таклифлар ва тавсиялар ишлаб чиқилди.\nСеминар Савдо-саноат палатаси, Иқтисодий тадқиқотлар маркази, БМТТД, шунингдек Буюк Британиянинг Ўзбекистондаги Элчихонаси томонидан ташкил этилди.


Бош саҳифа / Спорт / Регби бўйича Осиё чемпионати иккинчи тур учрашувла...\nРегби бўйича Осиё чемпионати иккинчи тур учрашувлари Тошкентда ўтказилади\nРегби федерацияси 2016 йилда аёллар терма жамоаси Рио-де Жанейродаги Олимпиадада қатнашиб ишқибозларни қувонтиришини хоҳлаганди, аммо натижа кутилганидек бўлмади. Бироқ Осиё чемпионатининг иккинчи тур учрашувларида эркаклар терма жамоасини қўллаб-қувватлашга ҳали имкон бор. Регби бўйича Осиё чемпионати 18 дан 27 майгача Тошкентда бўлиб ўтади.\nРегбичиларнинг мақсад ва ютуқлари ҳақида батафсил Uzbekistan Today мухбирига Ўзбекистон Регби федерацияси ривожланиш ва ижтимоий алоқалар менежери Анатолий Широв гапириб берди.\nАнатолий Анатольевич, регби бўйича эркаклар жаҳон чемпионатининг иккинчи тур учрашувлари Ўзбекистонда ўтказилиши деярли аниқ бўлди. Бу бўйича Ўзбекистоннинг аризаси Осиё регби федерацияси томонидан қондирилди. Бунга эришишга нима ёрдам берди деб ўйлайсиз?\n– Бизнинг спорт туримиз ихлосмандлари балки ҳалиям эслашар, биз ўтган йили Осиё чемпионатининг иккинчи ва учинчи тур учрашувларига қандай масъулият билан мезбонлик қилганимизни. Ўшанда бизнинг терма жамоамиз Ҳиндистон жамоаси устидан ғолиб келган ва иккинчи турга ўтиб олган. Тошкентда паралел равишда Осиё регби федерациясининг ижроия қўмитаси йиғилиши ҳам бўлиб ўтганди. Унда Халқаро регби иттифоқи президенти Бернард Лапассет шахсан иштирок этган. Халқаро экспертлар мамлакатимизда регбининг ривожи ва учинчи тур матчлари ўтказиш савиясига юқори баҳо берди. Буларнинг ҳаммаси бизнинг аризамиз бу йил ҳам қондирилишига ҳисса қўшди. Шу сабабли жорий йилда мусобақалар янада юқори савияда ўтиши таъминланади.\nЎтган йил матчларидан бу йилгиларининг фарқи қандай бўлади?\n– Ўтган йили бизга фақатгина Ҳиндистон терма жамоаси келди. Бу йилда тўртта жамоа билан ўртоқлик учрашувини ўтказишни мўлжаллаяпмиз. Бизнинг терма жамоамиздан ташқари майдонга Гуам, Сингапур ва Бирлашган араб амирликлари ўйинчилари тушади, яъни чет эллик меҳмонлар уч баравар кўпроқ бўлади. Матчларни ўтказишнинг қолган талаблари ҳам шундай бўлади. Ўйинлар доиравий тизимда ўтказилади, яъни барча жамоалар бир-бирлари билан ўйнайди ва охирида жамғарилган очколар бўйича етакчилар аниқланади, натижаларга кўра биринчи босқичга ўтадиган жамоалар ҳам аниқланади.\nБизнинг мураббийлар штаби рақиблар кучини қандай баҳолайди?\n– Регби-7 мусобақалари бўйича рақибларимизнинг кўпчилиги қандай кучга эгалигинидан хабаримиз бор. Тўғри, улар жиддий рақиб, аммо енгиб бўлмаган даражада эмас. Ҳозир терма жамоани юқори савияда тайёрлаш учун ҳамма чораларни қўллаяпмиз.\nЎтган йилдаги таркиб яна ўйинга тушадими?\n– Йўқ, таркиб ҳақида қарор қабул қилиш масаласи ҳали олдинда турибди. Ўтган йили ўтказилган Республика чемпионати жойларда келажаги порлоқ ўйинчилар борлиги, уларни жалб қилишимиз мумкинлигини кўрсатди. Таркибни аниқлаш учун биз нафақат терма жамоа аъзоларини таклиф этамиз, балки Андижон, Наманган, Фарғона, Тошкент, Жиззах, Навоий вилояти, Қорақалпоғистон жамоаларида назарга тушган болаларни, шунингдек, Мудофаа вазирлиги жамоаси вакилларини ҳам жалб қиламиз. Терма жамоа таркиби ҳақида улар тайёргарлик ва машғулот босқичини қандай ўтказганига қараб гапириш мумкин. Майдонга кучлилар тушади — бу жумла ўз маънога эга.\nТерма жамоа билан ким ишлайди?\n– Бизнинг тренеримиз Данил Куликов.\nЎтган йили унга япониялик ҳамкасби ёрдам берганди…\n– Ҳа, у кўнгилли эди, бироқ у ўз миссиясини якунлади. Ҳозир биз Данилга шериклик учун хориждан мутахассис олишга ҳаракат қилмоқдамиз. Бироқ бу масалани ҳали кўриб чиқиш керак. Шуни таъкидлашни истардимки, Данилнинг ўзи ҳозирда халқаро квалификацион нуқтаи назардан малакасини оширишга кетмоқчи, ҳозир Осиё федерациясидан тегишли ҳужжатларни кутаяпти.\nОлимпиада ўйинларига бориш имконияти умуман қолмадими?\n– Йўқ, ҳамма умидимиз аёллар терма жамоасидан эди. Бунинг учун эса улар Осиёда биринчи ё иккинчи ўринни эгаллашлари керак эди. Аммо улар курашни еттинчи ўрин билан якунлашди, бу эса уларнинг 2014 йилги рейтинги ҳолатидан ҳам бироз ёмонроқ. Ўшанда улар қитъа бўйича 6-ўринни эгаллаган эдилар. Аммо умидни сўндирмаган ҳолда, шу йилнинг ўзидан 2020 йилдаги Олимпия ўйинларига тайёргарликни бошлаймиз. Хусусан, май ойида Жанубий Корея терма жамоаси билан ўқув-машғулот йиғинини ўтказиш ниятидамиз.\nЁш авлодни бундай мусобақаларга тайёрлаб бораяпсизларми?\n– Албатта. Май ойида ёшлар терма жамоаси Озарбайжонга сафар қилишини режалаштираяпмиз, у ерда Ҳайдар Алиев хотирасига бағишланган матч бўлиб ўтади.\nЙилнинг биринчи ярмидаги режаларингиз ҳақида гапириб ўтдингиз, иккинчи ярим йилликка нималарни режалаштираяпсиз?\n– Йилнинг иккинчи ярмида Жанубий Корея, Шри-Ланка ва Хитой давлатларида бўлиб ўтадиган сентябрь-октябрь ойларига режалаштирилган регби бўйича 7-Осиё мусобақалар сериясида иштирок этиш масаласини ўрганиб чиқаяпмиз. Ҳозирча фақат аёллар терма жамоасини жўнатиш режалаштирилган бўлса-да, эркаклар терма жамоасини ҳам юбориш учун барча чораларни кўраяпмиз.


Adobe VoCo: овозга мўлжалланган Photoshop » Ўзбекистон янгиликлари – Zamin.uz\nAdobe VoCo: овозга мўлжалланган Photoshop\nЎтган ҳафта Adobe компанияси томонидан ҳар йили ўтказиладиган Adobe MAX 2016 конференцияси бўлиб ўтди. Terabayt.uz нашрининг маълум қилишича, мазкур конференцияда муайян тақдимотлардан бири Project Voco номли лойиҳага бағишланди.\nТақдимот давомида компания дастурчиси Зю Джин янги лойиҳа аудио файлларни қайта ишлашда улкан имкониятлар тақдим этишини қайд қилиб ўтган. Adove VoCo ҳақида қўшимча тасаввур бериш мақсадида дастурчи уни тасвирларни таҳрирлашга мўлжалланган Photoshop дастурига қиёслади. Шунингдек, дастурчи мазкур лойиҳадан фойдаланиш бағоятда енгил бўлиб, фойдаланувчидан ортиқча билимларни талаб қилмаслигини маълум қилган. Adove VoCo дастури, биринчи навбатда, киритилган матнларни овозли форматга ўгиришга хизмат қилади.\nБундай ечимли дастур подкаст ва аудиокитоблар яратувчилари учун улкан имкониятларни тақдим қилиб, уларнинг ишини енгиллаштириши мумкин. Баъзи мутахассислар ҳалидан бу каби дастурлар турли фирибгарларга ҳам қўл келишини истисно этишмаяпти. Ахир, дастур ёрдамида исталган овозни тайёрлаш мумкин бўларкан. Тафсилотларни кутамиз.\nТеглар: дастурчи қайта талаб ўтказиладиган фойдаланиш компанияси\nWindows 10 дастури Qualcomm Snapdragon чипларида ишлашни бошлайди\n16:10 / 09-12-2016\nDumpster – смартфондаги “Корзина”\n22:10 / 12-11-2016\nТайёр сўз ва гаплардан иборат iOS клавиатура яратилди\n12:08 / 03-11-2016\nMinoca OS номли янги операцион тизим яратилди\n00:00 / 03-11-2016\nGoogle Windows’даги жиддий ҳимоя бўшлиғи ҳақида маълум қилди\n23:35 / 01-11-2016\nРус дастурчиси қўлёзма конспектлар тайёрлайдиган онлайн генератор устида ишламоқда\n12:26 / 30-09-2016


AGROFOS-D – Ифода\nСўрувчи ва кемирувчи зараркунандаларга қарши самарали инсектоакарицид!\nCategories: Буғдой, Инсектоакарицидлар, Каналар, Олма, Олма мевахўри, Оққанот, Трипс, Ўргимчаккана, Хасвалар, Шиллиққуртлар, Ширалар, Ғўза, Ғўза тунлами, Қандалалар, Қуртлар.\nВақт синовидан ўтган восита!\nТаъсир этувчи моддаси: циперметрин 50 г/л + хлорпирифос 500 г/л\nПрепарат шакли: эмульcия концентрати\nХавфлилик даражаси: II-синфга оид (ўртача хавфли бирикма)\nЮқори самарали, кенг таъсир доирасига эга бўлган инсектоакарицид. Шира, трипсга,цикада, кўсак қурти, илдиз қурти, зарарли хасва, шиллиққурт, олма қурти, баргўрар қуртлар, ўргимчаккана, ғовакловчи пашша, намат канаси, куялар, тут парвонаси, фитономус ва бошқа бир қатор зараркунандаларга қарши юқори самаралидир.\nУзоқ муддат ўз таъсир кучини сақлаб туради, бу эса ўз навбатида қарши кураш, яъни пуркаш сонини қисқартиради\nТаъсир қилиш кўлами кенг, яъни кўп турдаги зараркунандаларга қарши яхши самара беради\nЗараркунандаларнинг барча ривожланиш босқичларида қўлланилади\nЁпиқ ҳолда яширин яшовчи зараркунандалар (ғовакловчи пашша, ғовакловчи куялар) ни ҳам йўқ қилади\nФумигантлик хусусияти ҳам мавжудлиги, уни буғ ҳолатида ҳам таъсир этишини таъминлайди\nҲаво ҳарорати юқори бўлганда ҳам, самарадорлигини йўқотмайди\nПрепарат экинларнинг фаол ўсув даврида, зараркунандалар ривожланишининг бошланғич даврида 5 фоизгача зарарланиш аниқланганда қўлланилса, юқори самара беради.\nПрепаратни экин турларига қараб 2 марта 10-12 кун оралатиб қўллаш мумкин.\nДастлаб зараркунандага текканда инсектицидлик самарасини беради. Шунингдек, буғ ҳолатида ичдан таъсир этганда ҳам шундай ҳолат кузатилади. Узоқ вақт давом этадиган кейинги таъсири фақат организмга ичдан таъсир этганда кузатилади. Етук зараркунандалар ва уларнинг личинкаларига барча ривожланиш босқичларида яхши таъсир қилади. Ёпиқ ҳолда яширин яшовчи зараркунандалар (ғовакловчи пашша, ғовакловчи куялар) ни ҳам йўқ қилади.\nҚўлланилгандан кейин ўсимликлар тўқимасига жуда тез сингади. Препарат пуркалгандан кейин икки соат ўтгач ёмғир ёғса ҳам, самарадорлиги камаймайди.\nБошқа препаратлар билан уйғунлиги ( бирга қўлланиши):\nАгрофос-Д препарати бошка кимёвий воситалар билан уйғун ҳолда (биргаликда) қўлланилиши мумкин.\nАгрофос-Д препаратини бакни ярми сув билан тўлдирилади ва ишлаб турган аралаштиргичга препаратнинг аниқ миқдори қўшилади.\nАгрофос-Д препаратининг ишчи эритмасини пуркашда ОВХ-28, ОВХ-600 маркали вентиляторли пуркагичдан фойдаланилса, ишчи эритма сарфи гектарига 250-300 литр бўлишини таъминлаш лозим\nПрепарат ўз муддатларида сифатли қўлланилганда, зараркунандаларнинг экинларга келтирган зарарини олдини олиш ҳисобига, инсектицид қўлланилмаган майдонга нисбатан 25-30% гача ҳосил қўшилади.\nЭкин тури Зараркунандалар Сарф меъёри л / га Қўллаш муддати ва усуллари Мавсумда неча маротаба қўлланиши\nҒўза Ғўза тунлами, шира, трипс 1.0-1.5 Ўсимликнинг ўсув даврида 2\nБуғдой Шира, трипс, зарарли хасва, шиллиққуртлар 0.5 Ўсимликнинг ўсув даврида 2\nОлма Олма мевахўри, баргўрар қуртлар 1.0 Ўсимликнинг ўсув даврида 2


17:05 / 14.06.2020 582 pdf Ўқиш режими + -\nИмом Aбдуллоҳ ибн Aлавий Ҳаддод (ваф. 1132 ) ўзининг «Найлул-маром шарҳу ақийдатул-Ислом» асарида шундай дейди:\n«Билингки, Ашъарийларнинг эътиқоддаги мазҳаби ислом умматининг ‒ уламолари-ю оммасининг жумҳури эътиқод қилган ақийдадир. Чунки уларга мансуб кишилар асрлар давомида турли илмлар мутахассисларининг имомлари бўлишган. Улар тавҳид, калом, тафсир, қироат, фиқҳ, усули фиқҳ, ҳадис ва ҳадис илмлари, тасаввуф, тарих ва луғат илмларининг имомлари бўлганлар».\nУ киши яна ўзининг «Рисалатул-муъована вал-музоҳара вал-маъазара» асарида шундай дейди:\n«Сен ўз эътиқодингни нажот топувчи фирқанинг манҳажига кўра ислоҳ қилиб, тўғрилаб, яхшилаб олишинг керак. Бу эса бошқа исломий фирқалар ўртасида «аҳли сунна ва жамоа» дея танилгандир. Улар Набий соллалоҳу алайҳи васаллам ва у зотни саҳобалари бўлган йўлни маҳкам ушлагандилар. Сен агар Китобу Суннатдаги иймон илмларини ўз ичига олган далилларга тўғри фаҳм, соғлом қалб билан назар солсанг ҳамда саҳоба ва тобеинлардан иборат салафи солиҳларнинг сийратларига разм солсанг, ҳақ имом Aбу Ҳасан Aшъарийга нисбат берилган ашъарийликда эканини биласан ва бунга амин бўласан. Дарҳақиқат, у киши ҳақ аҳлининг ақийдаси қоидаларини тартиблаб, далилларини таҳлил қилди. Бу саҳобалар ва улардан кейинги тобеинларнинг энг улуғлари ижмоъ қилган ақийдадир. Бу барча замон ва макондаги аҳли ҳақнинг ақийдасидир. Бу Aбулқосим Қушайрий ўз рисоласида айтганидек, жумла аҳли тасаввуфнинг ақийдасидир. Aллоҳга ҳамд бўлсинки, бу бизнинг ҳам ақийдамиздир. Бу Набий соллалоҳу алайҳи васалламдан то бугунги кунимизгача яшаб ўтган салафларимизнинг ақидасидир. Мотуридия ҳам юқорида биз санаб ўтган маъноларда Ашъарийлар билан бирдир».\nИмом Сафорийний Ҳанбалий (ваф. 1188 ҳ) ўзининг «Лавомиъул‑анворул‑баҳийя» асарида шундай ёзади:\n«Aҳли сунна ва жамоа уч тоифадир:\n1. Аҳли ҳадислар. Уларнинг имоми Aҳмад ибн Ҳанбал раҳматуллоҳи алайҳ;\n2. Aшъарийлар. Уларнинг имоми Aбу Ҳасан Aшъарий раҳимаҳуллоҳ;\n3. Мотуридийлар. Уларнинг имоми Aбу Мансур Мотуридийдир.\nAммо залолатдаги фирқалар жуда кўп».\nИмом Aҳмад Дардир (ваф. 1201 ) ўзининг «Харидатут-тавҳид» номли ақийда илмида битилган манзумасига ёзган шарҳида «ва тақводор уламолар йўлига эргаш» деган иборанинг шарҳида жумладан шундай дейди: «Уламолар деганда салафи солиҳлар ва уларга яхшилик-ла эргашганлар назарда тутилган. Уларнинг йўли эътиқодда, илмда, амалда, илмга амал қилишдан четга чиқмасликдир. Улардан кейин эса эргашиш вожиб бўлган уммат имомлари уч гуруҳга бўлинди:\nБиринчиси: амалий ва шаръий ҳукмларни баён қилишга ўзини бағишлаган кишилар. Улар тўрта имом ва улардан бошқа мужтаҳид имомлардур. Лекин тўрттала имомдан бошқаларнинг мазҳаблари сақланиб қолмаган.\nИккинчиси: салафи солиҳларнинг ақийдасини баён қилишга ўзини машғул қилган кишилар. Улар Ашъарийлар, Мотуридийлар ва уларга эргашганлардир.\nУчинчиси: юқорида баён қилинган икки гуруҳнинг йўлини маҳкам тутган ҳолда, амал ва мужоҳада билан машғул бўлишга ўзини тиккан зотлар. Улар имом Aбулқосим Жунайд ва у кишига эргашганлардур.\nУшбу уч гуруҳ уммати Муҳаммадиянинг хос кишиларидир. Улардан бошқа барча фирқалар залолатдадур, гарчи баъзилари мусулмон дейилса ҳам. Нажот топувчи киши аҳли сунна ва жамоа баён қилиб берган ақидада бўлган кишидур».\nҲофиз Муртазо Зубайдий (ваф. 1205 ҳ) ўзининг «Итҳафус-садатил‑муттақин» номли асарида шундай дейди:\n«Aгар аҳли сунна ва жамоа ибораси умумий равишда ишлатилса, бундан Ашъарий ва Мотуридийлар назарда тутилган бўлади».\nAсарнинг яна бир жойида: «Aҳли сунна деганда тўрт тоифа, яъни, муҳаддислар, суфийлар, ашъарийлар ва мотуридийлар назарда тутилади», дейилади.\nҲофиз Зубайдий сўзида давом этиб айтади: «Шуни билиш керакки, икки имом ‒ Aбу Ҳасан Aшъарий ва Aбу Мансур Мотуридий (Aллоҳ улардан рози бўлсин ва уларни яхшиликлар билан мукофотласин) ўзларидан бирор фикрни тўқиб чиқармаганлар ва янги мазҳаб ҳам ихтиро қилмаганлар. Улар фақатгина салафи солиҳларнинг мазҳабини барқарорлаштиришган ва Расули акрам соллалоҳу алайҳи васалламнинг асҳоблари эътиқод қилган ақийдада маҳкам турганлар. Aҳли бидъат ва аҳли залолат енгилиб ортга қараб қочгунича улар билан мунозара қилганлар».\nИмом Aҳмад ибн Aжийба (ваф. 1224 ҳ) «Aл-Баҳрул-мадид» номли тафсирида шундай дейди:\n«Aҳли суннага келсак, улар ашъарийлар ва уларга саҳиҳ эътиқодда эргашган кишилардир. Зотан, аҳли суннанинг китобларида шундай таъкидланади».\nИмом Ибн Шуттий Ҳанбалий (ваф. 1274 ҳ.) ўзининг Сафорийний ақийдасининг шарҳида ёзган «Табсирул‑қониъ» номли асарида шундай дейди:\n«Баъзи уламолар: «Улар (нажот топувчи фирқа) ‒ аҳли ҳадис, яъни Асарийлар, Ашъарий ва Мотурудийлардир», дейишган...\nФойда: Aҳли сунна ва жамоа учта тоифадир: Асарийлар, уларнинг имоми имом Aҳмад розияллоҳу анҳу;\nАшъарийлар, уларнинг имоми Aбу Ҳасан Aшъарий раҳимаҳуллоҳ;\nМотурудийлар, уларнинг имоми Aбу Мансур Мотурудий раҳимаҳуллоҳдир».\nШайх Aбдуллоҳ ибн Халаф Даҳён (ваф. 1349 ҳ.) Сафорийнийнинг аҳли суннани уч фирқага тақсимлаганини изоҳлар экан, жумладан шундай дейди: «Aгар сен: «Ҳадиснинг лафзи биттадан ортмасликни тақозо қилади, чунки у зот соллаллоҳу алайҳи васаллам: «Умматим етмиш нечта фирқага бўлинади, уларнинг ҳаммаси дўзахдадир, фақат битта фирқа мустасно, улар мен ва асҳобимнинг йўлидагилардир», деганлар-ку», десанг, жавоб шундай бўлади: Мазкур уч тоифа битта аслида бир фирқадир, чунки уларнинг ҳаммалари аҳли ҳадисдир. Чунки Ашъарийлар ҳам, Мотуридийлар ҳам ҳадисларни инкор қилмаган, беэътибор қолдирмаган. Улар ё тафвиз қилган, ёки таъвил қилган. Уларнинг ҳар бири аҳли ҳадисдир. Бинобарин, мазкур уч тоифа аслида бир фирқадир, чунки улар хабарларга эргашадилар, асарларга ўзларини мансуб тутадилар. Бошқа фирқалар эса ундай эмас, чунки улар ақлларини ҳоким қилиб олганлар, нақлларга терс юрганлар, шу боис, улар бидъат, залолат, хилоф ва жаҳолат аҳлидирлар. Валлоҳу аълам».\nШуни ҳам айтиб ўтиш жоизки, яна бир Ҳанбалий олими Аллома Муҳаммад ибн Aлий ибн Салум ҳам «Сафориний ақидаси»нинг шарҳида худди шу мазмундаги гапларни айтган.\nИмом Aбу Aмр Доний (ваф. 444 ҳ.) ўзининг «Aр-Рисалатул-вофия фи муътақади аҳлис суннати вал жамоа» номли китобида: «Билингки ‒ Aллоҳ сизларни Ўз тавфиқи билан қўллаб-қувватласин ва Ўз ёрдами билан сизларга мадад берсин ‒ ҳадис мутахассислари, фуқаҳолар ва мутакаллимлардан иборат аввалгию кейинги аҳли сунна ва жамоанинг сўзига кўра...» деб туриб аҳли суннанинг эътиқодини баён қилади. У киши «фуқаҳо ва мутакаллимлар» деганда Ашъарийлар ва Мотуридийларни назарда тутади.\nИмом Ибн Обидин ( ваф. 1252 ҳ.) ўзининг «Роддул-мухтар алад- дуррил-мухтор» асарига битган хошиясида Aловуддин Ҳаскафий «бизнинг эътиқодимиз» деган ибораси шарҳида жумладан шундай дейди:\n«Яъни, фаръий масалалардан ташқари, ҳар бир мукаллаф инсон ҳеч кимга тақлид қилмай эътиқод қилиши вожиб бўлган нарсалардаги эътиқодимизда. Бу аҳли сунна ва жамоанинг эътиқодидур. Улар Ашъарийлар ва Мотуридийлар бўлиб, жуда оз масалаларни ҳисобга олганда, бир-бирларига мувофиқдурлар. Баъзилар бу хилофлар лафзий эканини таъкидлайди. Улар ўз ўрнида баён қилинган».\nИмом Муҳаммад Зоҳид Кавсарий (ваф. 1371 ) айтади:\n«Имом Aшъарий ва имом Мотуридий ернинг машриқу мағрибидаги аҳли сунна ва жамоанинг икки имомидир. Уларга оид асарлар сон-саноқсиз. Бу икки имом ўртасида хилофларнинг аксари лафзий хилоф қабилидадир. Бу борада бир нечта китоб битилган бўлиб, уларнинг хулосасини имом Баёзий ўзининг «Ишаротул-маром фи ибаротил-имом» номли асарида жуда ҳам чиройли келтирган. Имом Зубайдий «Иҳё»нинг шарҳида уни нақл қилган».\nИмом Ҳасан ибн Aбу Азаба (ваф. 1172 ) айтади:\n«Билингки, аҳли сунна ва жамоанинг жумла эътиқодининг меҳвари икки Қутбнинг сўзларига таянади. Улардан бири имом Aбу Ҳасан Aшъарий, иккинчилари имом Aбу Мансур Мотуридийдир. Улардан бирига эргашган ҳар қайси инсон ҳидоят топади ва эътиқодида тойилишу фасоддан саломат бўлади».\n13:30 / 14.06.2020 1073\nНамознинг ичидаги дуо ҳақида\n19:39 / 14.06.2020 2045\n2431 19:07 / 02.12.2016\n4136 08:27 / 20.04.2017\nҚуръон ҳақида талашибтортишмаймиз. Унинг Роббул оламиннинг каломи эканига, уни Руҳул Амин олиб тушганига, саййидул мурсалин Муҳаммад соллаллоҳу алайҳи давоми...\n2344 17:30 / 30.03.2020\n2642 23:12 / 02.12.2016


Сайловолди муҳим масалалар муҳокама этилди | Ўзбекистон Халқ демократик партияси\n2019-11-01 11:11:47 1699\nМамлакатимизда муҳим сиёсий воқеа — Олий Мажлис Қонунчилик палатаси ва халқ депутатлари вилоят, туман ва шаҳар Кенгашларига сайлов кампанияси тобора қизғин босқичга кўтарилмоқда. Ўзбекистон ХДП Марказий кенгаши томонидан партия Фарғона шаҳрида ташкил этилган семинарда сайловда партиянинг муносиб иштирокини таъминлаш вазифалари муҳокама этилди.\n"Олий Мажлиси Қонунчилик палатаси ҳамда Халқ депутатлари вилоят Кенгашига Ўзбекистон ХДПдан кўрсатилган номзоднинг сайловолди дастурини шакллантириш" мавзусида ўтказилган амалий ўқув-семинари давомида депутатликка номзодлар, уларнинг салоҳияти, ишчанлик қобилияти, ташкилотчилик ва ташаббускорлик имкониятлари тўғрисидаги фикр-мулоҳазалар билдирилди.\nЎқув-семинарни Ўзбекистон ХДП Марказий Кенгаши раиси Улуғбек Иноятов кириш сўзи билан очиб, сайловдаги иштирокимизнинг ҳал қилувчи босқичи бошланаётганини таъкидлади. Бу эса партиянинг шаҳар ва туман кенгашлари, бошланғич ташкилотлари, партия аъзолари ва фаоллари зиммасига катта масъулият юклайди. Сайловолди тадбирлар қизғин паллага кириб келаётган ҳозирги шароитда бу ишлар жуда муҳим, ғоят зарурлигини партиянинг ҳар бир фаоли чуқур англаб олиши зарурлигини қайд этди.\nШундан сўнг семинар иштирокчилар “Ўзбекистон Республикаси Олий Мажлиси Қонунчилик палатаси ҳамда халқ депутатлари вилоят Кенгашига Ўзбекистон ХДПдан кўрсатилган номзоднинг сайловолди дастурини шакллантириш”, “Номзоднинг тарғибот-ташвиқот ишларини ташкил этиш” мавзуларида маърузалар тинглашди.\nТаъкидландики, Халқ демократик партиясининг Сайловолди Дастури - Ўзбекистон Республикаси Олий Мажлисининг Қонунчилик палатасига ва халқ депутатлари маҳаллий Кенгашлари депутатлигига номзоднинг ўз дастурини ишлаб чиқиш учун асосдир. Депутатликка номзоднинг сайловолди дастурида сайлов округидаги фуқароларни қизиқтираётган ҳаётий масалалар албатта, ҳисобга олиниши керак.\nҲудудлардаги айрим муаммоларни фақат давлатнинг ёрдами билан эмас, балки сайловчиларнинг шахсий ташаббуслари орқали ҳал этиш имконияти бўлади. Жойлардаги муаммоларни Ўзбекистон ХДП Сайловолди Дастури билан таққослаб кўриш лозим. Депутатликка номзод ўз ҳудудида аҳолини ўйлантираётган масалалар, партия дастурида бу борада илгари сурилган ғоялар ҳамда сайловчилар билан учрашувларда кўтарилган масалаларни ҳисобга олиб ўз дастурини тузиши лозим. Агар номзод у ёки бу ҳолдаги амалий чора-тадбирларни таклиф қилса, у ҳолда иқтисодий асослашга доир бир-иккита рақамни изоҳи билан келтириши, шунингдек кутилаётган ижобий натижани очиб бериши даркор.\nСеминарда иштирокчилари томонидан мавзу юзасидан савол-жавоблар, фикр–мулоҳазалар билдирилди. Унда номзоднинг сайловчилар билан учрашувларини ташкил этиш юзасидан таклифлар билдирилди.\nСеминар сўнггида партия мақсад ва ғояларини кенг жамоатчиликка етказишдаги фидоийлиги ва ташаббускорлиги учун ўнлаб партия фаолларига Ўзбекистон ХДП Марказий Кенгашининг Фахрий ёрлиғи, Ташаккурномалари ва эсдалик совғалари тантанали равишда топширилди.


Қирғизистон ҳукуматининг Боткен вилоятидаги вакили вазифасини бажарувчи Жениш Разаков “Ўзбекистоннинг Сўх эксклави билан чегарадош ҳудудларда юзага келган барча низоларни ўзбекистонликлар бошлаб берган” деган иддао билан чиқди. Боткенда ўтган матбуот анжуманида Жениш Разаков ҳар йили Сўх экслави билан чегарадош ҳудудларда 5 тадан 15 тагача низо бўлишини, бу конфликтларнинг асосий сабаби сув, йўл ва яйловлар бўлишини айтди.\nСўхлик суҳбатдош: "Қирғиз расмийси ўзбекистонликларга тухмат қилди"\n“Масалан, 2013 йилнинг январида Қирғизистоннинг Чорбоғ қишлоғи ва Сўхнинг Хушёр қишлоғи аҳолиси ўртасида содир бўлган низони олайлик. Бу низони ҳам ўзбекистонликлар бошлаган. Чорбоғда 75 оила яшайди, Сўхнинг Хушёр қишлоғида эса 700-800 оила бор. Кўриб турганингиздай, фарқ жуда катта”, деб билдирган расмий. Яъни Жениш Разаков бу билан қирғизистонликлар “ўзбекистонликлар бошлаган низолар”да фақат жабрланувчи бўлиб қолаётганини иддао қилган.\nЎзини Сўхдаги ҳукумат идораларидан бирида ишловчи шахс сифатида таништирган ва исмини айтмаслигимизни илтимос қилган суҳбатдошларимиздан бири Озодлик радиосига берган суҳбатида қирғиз расмийсининг бу каби иддаоларини “ўзбекистонликларга тухмат” сифатида баҳолади.\n-Бу гапларнинг ҳаммаси ўзбекистонликларга нисбатан тухмат. Масалан, ҳозир Сўхга келсангиз, ҳар куни қирғиз номерлари билан юрган юзлаб машиналарни кўришингиз мумкин. Бозорларимизда қирғизлар бемалол савдо қилишаяпти. Уларга ҳеч қандай ёмонлигимиз йўқ. Агар ўзбекистонликлардан бирортаси қирғизларга ёмонроқ гапириб қўйса, ўзимизнинг мелисаларимиз бизни-ўзбекларни жавобгарликка тортади. Чунки Сўхда юрган қирғизларга нисбатан “булар бизнинг меҳмонларимиз”, деган муносабатда бўламиз, -деди сўхлик.\nАйни пайтда суҳбатдошимиз чегарада юзага келаётган ҳар қандай низоларнинг асосий сабабчиси Қирғизистон кучишлатар тузилмаларидаги коррупциялашган ходимлар бўлаётганини ва бу борада у Қирғизистон чегара хизматига ҳам бир неча маротаба мурожаат қилганини, бироқ шикоятларига жавоб олмаганини айтди:\n-Сўхдан Фарғонага Қирғизистоннинг Ҳайдаркони орқали борамиз. Бу йўлда тўхташга ҳам қўрқаман, агар ишонсангиз. Қадамжой постида қўрқитиб пулингизни олишади, ҳеч бўлмаганда икки минг сўм ташлаб кетишингиз керак. Хатто чегарачисига ҳам пул бериш керак. Агар пул бермасангиз, мутлақо чегарадан ўта олмайсиз, -деди сўхлик суҳбатдош.\n2013 йилнинг 5 январида бошланиб 7 январь куни ниҳоясига етган Сўх жанжали қирғиз чегарачиларининг Ўзбекистон билан баҳсли ҳудудга симёғочларни ўрнатиши ортидан келиб чиққан эди. Жанжал пайтида Ўзбекистонда 30 қирғизистонлик, Қирғизистонда эса 6 ўзбекистонлик гаровга олинган. Қирғиз чегарачилари отган ўқдан камида уч ўзбекистонлик яралангани айтилган эди.\nМазкур воқеадан сўнг Қирғизистон Ўзбекистоннинг 60 минг аҳоли яшайдиган Сўх туманини қамал қилган ва Сўхни Фарғона билан боғловчи энг яқин чегара пунктларини ёпиб қўйган эди. Бугунги кунда ҳам бу чегара пунктлари очилган эмас. Қирғизистон ҳукумати расмийлари бу чегара пунктлари Ўзбекистон томони билан мазкур ҳудуддаги чегарани аниқлаш жараёни якунланганидан сўнггина очилишини бир неча маротаба билдирган эди.\nҚирғизистон Бош вазири ўринбосари Тўқўн Мамитов чегара масаласида ўзбек ва қирғиз расмийлари ҳар ойда уч мартадан учрашаётганини, бироқ томонлар тил топиша олмаётгани учун ҳам бу масалани ҳал этиш ортга сурилиб келаётганини айтган.\nЎзбекистон-Қирғизистон муносабатларини ўрганаётган россиялик сиёсатшунос Александр Князевнинг айтишича, чегарани аниқлаш жараёнининг ортга сурилаётганига бошқа сабаб ҳам бор:\n-Музокаралар жуда суст олиб борилаяпти. Чунки Қирғизистонда тез-тез ҳукумат одамлари алмашиб турилади. Бунинг ортидан кўпинча чегара музокараларида бу борада тажрибага эга бўлмаган одамлар қатнашиб қолаяпти. Умуман олганда, ҳар икки томоннинг бир-бирига эътирози жуда кўп. Масала, ҳақиқий профессионалларнинг бу ишга жалб қилинмаётганида. –деди Александр Князев.\nЎзини Сўхдаги ҳукумат идораларидан бирида ишловчи шахс сифатида таништирган суҳбатдошимиз эса Сўх атрофидаги чегарани аниқлаш ишлари боши берк кўчага кириб қолганини айтди:\n-Масалан, ҳозир Сўхга (Ўзбекистон билан боғланиш учун) каридор берилиши сўралаяпти. Бу ерда Бурганди массиви бор. Бурганди юзасидан учта харита мавжуд. Биринчиси, 1924 йилги харитада у Ўзбекистон ҳудуди сифатида белгиланган. Яна бир харитада эса бу ҳудуд Қирғизистонники бўлиб қолган. Хуллас, учта харитада уч хил кўрсатилган. Битта харитани Москва тасдиқлаган, яна бири тасдиқланмаган... Бу жуда баҳсли масала. Аммо биз томонда асосий козир мана шу харита бўлиб турибди. Сўхдаги чегара муаммолари ҳал этилиши учун Бургандини Ўзбекистон талаб қилаяпти. Бу билан эса келишувлар яна бузилиб, чегарани аниқлаш масаласи охирига етмай қолмоқда, -деди сўхлик суҳбатдош.


Камол Матёқубов. Қўшиқ соғинчи - www.ziyouz.uz\nБош саҳифа Илм ва фанСанъатКамол Матёқубов. Қўшиқ соғинчи\n1982 йилнинг эрта баҳорида “Ўзбекистон адабиёти ва санъати” газетаси бош муҳаррири, атоқли ёзувчи Асқад Мухтор таклифи билан Қорақалпоғистон давлат филармониясининг “Аму тўлқини” ансамбли ва ансамбл раҳбари, таниқли санъаткор Отажон Худойшукуров ҳақида мақола ҳамда интервюлар тайёрлаш режалаштирилди. Режани амалга ошириш учун Нукус шаҳрига икки бор хизмат сафари уюштирилди. Икки гал ҳам ансамбл аъзолари ва хонанда билан учрашиш имкони бўлмади. Улар Татаристон ва Туркманистонда ижодий сафарда экан. Ўша пайтларда довруғи юртимизга ва қўшни республикаларга таралган бу ансамбл ҳамда унинг етакчиси бўлган ҳофизнинг концертларини турли йиғин, анжуманлар, тўйларда томоша қилгандим. Лекин санъаткорнинг ўзи билан юзма-юз учрашиш, суҳбатлашиш насиб этмаганди.\nУ билан бир йилдан кейин учрашдик. Учрашувимиз одатдагидан бошқачароқ тарзда кечди. Тошкентдан Симферополга учаётган самолётимиз об-ҳаво ноқулайлиги туфайли Бокуга қўнди. Бу ерда об-ҳаво ноқулайлиги натижасида қўним топган самолётлар кўп эди. Боку аэропорти қанчалик катта бўлмасин, йўловчилар арининг уясидек гувилларди, ўтиришга эмас, тик тургани ҳам жой етишмасди. Эрта тонгдан хуфтонгача шу аҳвол давом этди. Самолётлар учишининг кечиктирилиши ҳақидаги кун бўйи берилган маълумотлар йўловчиларнинг асабига тегди. Ҳар хил норозиликлар пайдо бўла бошлади. Ана шунда маълумотномалар бюросидан ғалати хабар янгради. Маълумот берувчи қиз озайбойжонча ғурур ва ифтихор билан Боку аэропортига улуғ шоирлар Расул Ҳамзатов ва Наби Ҳазрий келганини, шеър эшитишни истаган йўловчилар марказий залга боришларини эълон қилди. Кун бўйи бекорчиликдан зериккан йўловчилардан марказий зал яна ҳам тирбанд бўлди. Шеърхонликни мезбон Наби Хазрий бошлаб берди. Кейин уни Расул Ҳамзатов давом эттирди. Бу кутилмаган мушоирага қаердандир меҳмон кутгани чиққан Бахтиёр Ваҳобзода ҳам қўшилди. Йўловчилардан икки-учтаси ҳам шеър ўқишди. Навбатдаги шеърини ўқиб тугатган Расул Ҳамзатов аэропортда ўзбекистонлик санъаткор Отажон Худойшукуров ҳам борлигини айтиб, ундан қўшиқ куйлаб беришни илтимос қилди. Аэропортдаги бу анжуман кимларнингдир саъй-ҳаракати билан ташкил этилдими ёки кутилмаган ҳолда амалга оширилдими, буниси номаълум, лекин у йўловчиларга хуш кайфият бағишлади. Отажон Худойшукуровнинг даврада чиқиши “Алиқамбар” куйи ижросидан бошланди. Кўнгилда гоҳ жўшқинлик, гоҳ сокинлик, гоҳғулув, гоҳ насимлик ҳисларини уйғотувчи, дилни ўзига ром қилувчи бу куйни кўп давраларда эшитганман. Лекин унинг бундай гўзал, бетакрор ижросига биринчи бор дуч келгандим. Санъаткор ҳам, унинг атрофидаги чолғучилар ҳам гўё куйнинг бағрига сингиб кетгандек эдилар. Ана шунда ҳофиз нафақат хонанда, етук созанда эканлиги, тор унинг қалбига айланганлиги, ижодий фаолияти давомида 300 дан ошиққўшиқларга бежиз куй басталамаганлиги сирлари аён бўлгандай бўлди. Санъаткор куйни қўшиққа улади. “Мужгонларинг”. Бу қўшиқнинг мазмуни кимларга аён бўлди, номаълум. Бироқ санъаткорнинг овози йиғилганларнинг барчаси қалбига муҳрланди. Олқишлар давом этиши натижасида санъаткорнинг яна қўлига тор олишдан бошқа иложи қолмади. Ўзбекча, қорақалпоқча қўшиқларга озарбойжон, туркман, татар, қозоқ, қирғиз, турк ва бошқа халқларнинг ашулалари уланиб кетди. Кутишдан толиққан йўловчилар кўнгилларини ёзиб рақсга тушдилар. Ҳорғин дилларда қувонч уйғонди.\nЎша куни бирор саҳнада эмас, аэропортнинг йўловчилар кутиш залида икки соат давомида тик оёқда, микрофонсиз, жонли овозда ижро этилган қўшиқлар хонанда санъатининг янги қирраларини намоён қилди. Бу қирралар унинг жарангдор, баланд, барча пардаларда равон ва эҳтиросли, инсонни ўзига мафтун этадиган табиий овозида, кўп халқларнинг қўшиқларини аслидагидек мукаммал билиши ҳамда ижро қилишида эди. Бошқача айтганда, ўша куни Отажон Худойшукуровда саҳнада ҳамма вақт ҳам кўриш насиб қилавермайдиган ҳақиқий хонандалик қудрати бўй кўрсатди. Йўловчилар — бошқа халқ, миллат вакиллари қалбида унинг хонандалиги тимсолида ўзбек қўшиқчилик санъатининг юксаклигига ишонч туйғуси қарор топди. У билан биринчи учрашув ва суҳбатимиз ана шу ерда бўлиб ўтди. Хонанда устозлари, ансамбли, қўшиқчилик санъати муаммолари, келгуси режалари ҳақида гапириб берди. Расул Ҳамзатов билан қандай танишлиги хусусидаги саволимга: “Биз бу улуғ шоирнинг таклифи билан Доғистонга концерт гастроллари билан бориб турамиз”, дея жавоб берди. Расул Ҳамзатовнинг хонандага эҳтиромининг сабаби шу жавобда аён эди.\nОтажон Худойшукуров билан иккинчи юзма-юз суҳбатимиз 1985 йилнинг қишида Тошкентда бўлиб ўтди. Санъаткор “Аму тўлқини” ансамбли билан пойтахтга гастрол сафарига келди. Бир кун концерт берилди-ю иккинчи куни собиқ шўро раҳбарларидан бирининг вафоти муносабати билан томошалар тўхтатилди. Ўн кундан кейин ансамблга гастрол концертларини пойтахтнинг чеккароқ нуқтаси — Авиасозлар маданият саройида давом эттиришга рухсат берилди. Икки соатга мўлжалланган концерт тўрт соат давом этди. Томошабинлар талабига мувофиқ Отажон Худойшукуровнинг ўзи икки ярим соат қўшиқ ижро этди. Ўниб-куйиб, қалбини, бутун борлиғини қўшиққа бағишлаб, қўшиққа айланиб куйлади. Ўндан ортиқ янги қўшиқларини тингловчилар эътиборига биринчи бор ҳавола этди. У қўшиқдан қўшиққа авжланиб, юқорилаб борди. Ниҳоятда юксак ижроси билан томошабинлар ҳайрати ва олқишига сазовор бўлди.\nКонцертдан кейин суҳбатимиз ҳам бирдан қовушди. Санъаткорга рағбат бериш учун “Концертингиз яхши ўтди, қўшиқларингизни ҳув ўша, Боку аэропортида бўлгани каби энг юқори, авж нуқтасида куйладингиз. Хонандага ҳамиша ҳам ана шундай куйлаш насиб этаверадими?”, дея савол бердим. У бироз тин олди. Сўнг жиддий тортди. “Йўқ, хонандага бундай қалбдан куйлаш билан боғлиқ бахтли онлар ҳамиша ҳам насиб қилавермайди. Мана, сиз Бокудаги аэропортда айтган қўшиқларимни эслатдингиз. Ўшанда ҳақиқатан ҳам, қўшиққа бутун борлиғимни бағишладим. Бунинг сабаби — Ватан соғинчи, юрт, уй соғинчи эди. Ўша пайтда бир ой Доғистонда гастролда бўлиб юртга қайтаётгандик. Ватанни соғингандик. Ана шу соғинч қўшиқларга айланиб қалбимдан чиққанди. Ҳар бир одамнинг, жумладан, санъаткорнинг ҳам дарди ўзига аён. Бу дард қалбидан қачон ва қандай чиқаётганини, бошқа қалбларни ҳам забт этаётганлигини яхши билади. Ана шундай ҳолатларда санъаткорнинг қўшиқлари ниҳоятда табиий, жозибали ва завқли чиқади. Ўша, аэропортда кўпчиликни ҳайратга солган нарса ҳам она юрт соғинчининг бир ифодаси эди. Бугунги қўшиқларим авжига келсак, бунинг сабаби сал бошқача — буни қўшиқ соғинчи дейиш мумкин. Тасаввур қилинг, неча кундан бери аза туфайли қўшиқ айтмаймиз. Агар бу ҳол яна бир неча кун давом этса, билмадим, қандай аҳволга тушардик. Саҳна эса бизга бутун қалбдаги борини тўкиб солиш воситаси. Санъатда яна бир нарса бор. Айтайлик, ижодкорларнинг бир асарни ёзиши учун илоҳий қудрат — илҳом париси керак. Ҳунарманднинг бир нарсани ясаши учун илоҳий неъмат — ижодий қувват лозим. Санъаткорда ҳам ижодий жараён ана шундай кечади. У сўз ва мусиқа бирлигини уйғунлаштириб, тингловчи, томошабинга мукаммал даражада етказиши учун илоҳий қувват — илҳом париси шарт. Санъаткорнинг қалбида илҳом париси, илоҳий қудрат бўлмаса, ижросидаги қўшиқлари бошқалар қалбини забт эта олмайди, узоқ яшолмайди. Улар шунчаки мусиқага ўралган сўзлар, қичқириқ ва қийқириқларга айланиб қолади. Илоҳий қувват билан яралган қўшиқлар эса санъаткор, хонанда номини абадиятга муҳрлайди”.\nОтажон Худойшукуров билан учрашувларимиз, суҳбатимиз кейинчалик яна давом этди. Адабиёт, санъат, созандалик, хонандалик, санъат турлари ва ҳаётнинг бошқа жабҳалари ҳақидаги мулоқотларимиз муҳтарам муҳарриримиз ният қилганидек матбуот саҳифаларида эълон қилинди. Атоқли хонанда билан охирги учрашув ва суҳбатимиз 1994 йил қишнинг бошларида бўлиб ўтди. Мустақилликнинг дастлабки йилларида Қорақалпоғистон Республикасининг адабиёт ва санъат кунлари Тошкент шаҳрида, Тошкентнинг адабиёт ва санъат кунлари эса Қорақалпоғистон Республикасида ўтказилди. Ўшанда Тўрткўл шаҳрига борган бир гуруҳ ижодкорлар, санъаткорлар билан бирга хаста ётган хонандадан кўнгил сўрагани уйига кирдик. Хасталик унинг қиёфасига, қадди-қоматига соя ташлаган, санъаткорда аввалги ўктамлик, шижоат йўқ эди. У дўстларини, санъаткор сафдошларини кўриб ўзини дадилроқ тутишга ҳаракат қилди. Докторлар касаллик зўраймасин деган мақсадда унга қўшиқ айтиш, тор чалиш, мусиқа билан шуғулланишни тақиқлаб қўйган экан. Дўстларига ижодий режалари, янги яратган куйлари, қўшиқлари ҳақида сўзлаб берди. Кейин беихтиёр ёнида турган торини қўлга олди. Аста “Хоразм сегоҳи”ни бошлади. Бир оздан кейин унинг мусиқасидаги, овозидаги хасталик ўрнини дадиллик эгаллай бошлади. Атрофдагилар уни тор чалиш, қўшиқ айтишдан қайтармоқчи, хасталигини эслатмоқчи бўлишди. У парво қилмади. Қўшиқ тобора авжига чиқаверди. Бунинг сабаби аён эди. У қалбидаги дард — қўшиқ соғинчини енгмоқда эди. Аммо таниқли ҳофиз вужудидагидардни енга олмади. У орадан кўп ўтмай, узун қиш кечаларидан бирида вафот этди… Дўстлар даврасида куйлаган қўшиғи унинг торига, хонандалик қисматига, санъатга айтган сўнгги видоси бўлди. Бизнинг қўшиқ соғинчи ҳақидаги суҳбатларимиз ҳам узилди.\nОдамзод феъли қизиқ: у қаерда, қандай шароитда, қай аҳволда бўлмасин қалбида қўшиқ соғинчи билан яшайди. Ажойиб сўз ва ғаройиб соз сеҳридан — илоҳий қувватдан қалби қувончга тўлади. Уни қайта-қайта эшитгиси, шу билан кўнглидаги соғинч ҳоврини босгиси келади. Атоқли санъаткор Отажон Худойшукуров яратиб кетган, ижро этган қўшиқлар ҳам қалбларга малҳам бўлувчи, руҳиятни юксалтирувчи асарлар бўлиб қолди. Бу қўшиқларнинг халқимиз маданияти хазинасидан абадий жой олганлиги боиси ҳам шунда, деб ўйлайман.\n“Ўзбекистон адабиёти ва санъати” газетасининг 2010 йил 40-сонидан олинди.\n← Аввалги Аввалги Эрталабки нонуштани… эртага қолдирманг\nКейинги → Кейинги: Иброҳим Ғафуров. Эътиқод ҳосиласи


Байрамда да халық хызметиндеги ППХ батальонының хызметкерлери- Kruz.uz\nБайрамда да халық хызметиндеги ППХ батальонының хызметкерлери\n11:32, 10.01.2017 450 0 Жәмийет\nЖаңа жылды шаңарақта төрт көз түўел ошақ басында шүйиркелесип, шадлы күлки менен аўызбиршиликте күтип алғанға не жетсин. Байрамның сәни, көрки усында. Билгишсымақлар жылды қәйтип, қай жерде күтип алсаң жыл он еки ай сол тақылетте өтеди деп ырымлайды. Қудай сақласын, егер сол ақшам жолда яки қонақта болсаң маңлайыңның соры деп жүрегиңди жаралап қорқытыўды ырымшылар ойлап тапқанына жорыймыз. Басына тап усы саўдалар түскенлер бир жыл үйине дарымай жүргенин жеке өзим көрмедим, еситпедим. Ырымнан жүрекшайды боп, жумысты қойып үйде отырған кимсе де гезлеспеди.\nКөзиң жақсылық көрсин, быйылғы аппақ келин көйлегин кийген келиншеклердей қар жаўыўы пайтахтымыз орайына шырай бағышлаған 22 метрлик ёлка әтирапына жарасып тур. Былтыр аспаннан ҳөл тамбай далалар да, балалар да пәнтқумар қалған еди. Бериўин жазбасын, көрпе төселгендей жердиң жүзин жасырған қардың барлығы кеўиллерге байрам ушқынын үлесип атыр.\nҲәрким ҳәрқыйлы байрамлайды. Биреў үйинде, базылар мийманға барады. Бирақ, саат миллери 12 ден өткеннен соң көпшилик бас ёлкаға асығады. Балалары менен сүўретке түсип шадлық үлеседи. Қуўанышлы мәўритлерди ел-халық пенен бөлискен өз алдына. Айырымлар танысларын ушыратып, гәпке бузаў емизип, кишкене балаларын жойтып алады. Излеп әўере-сарсаң, жуўырып-жортқанда, бахтына түнги нәўбетшилигин қырағылық пенен атқарып жүрген ишки ислер хызметкерлери жәрдемге келеди.\nАл, айырым байрамды спиртли ишимликлерсиз көз алдына келтире алмайтуғын тайпадағы заманласларымызға биймиллет жәрдем бериўди кәсиплик миннетине санайды. Байрамлаймыздың изи мөлшерден асса да «шақ» қайырып ишкенликтен «өзи болған өзмәмбет жигитлер»диң басындағы «сым»лары бирде тийип, бирде тиймей турғанда, суўықта жазатайым тоңлап, жапсақ жабыспасын деп адамгершиликке салып бала-шағасына қуўыстырып жүргенлиги, оларға деген халықтың исенимин арттырады.\nГүзли-бәҳәрдиң себелеген жаўынлы, қыстың борап жаўған қарлы күнлери де ел-халықтың, журттың тынышлығы жолында табанлылық көрсетип әдиўли ўазыйпасын атқарып жүрген Қарақалпақстан Республикасы Ишки ислер министрлигиниң патруль-пост хызмети ҳәм жәмийетлик тәртипти сақлаў басқармасы ППС батальонының хызметкерлери күни-түни ел-халықтың тынышлығын қорғаўда сүйенишимизге айланды. Әсиресе, 1-санлы отряд командири, капитан Бердимурат Ерлепесов, отряд командириниң орынбасары Нурылла Қутыбаев, қатардағы Руфат Өсербаевлар нәўбетшилик етиўде тәжирийбеге ийе хызметкерлер. Олар ҳәрдайым хызметине жуўапкершилик пенен жантасады.\nБас ёлка жанында ушырасып қалғаннан ҳә дегеннен әлпимиз алысып, ҳәзилимиз жарасып, гүрриңимиз байрамда ушырасатуғын қызықлы ўақыяларға тамызықсыз жалғасып кетти.\n— Өткен жылы Жаңа жыл ақшамында нәўбетшиликте жүрмиз. Гөне қалаға жақынлағанымызда жол шетинде турған жигит «тоқта» дегендей қол көтерди. Жәрдем керек шығар деген ойда иркилдик. Себеби, ҳәмме де милиция машинасына тоқта ишарасын бере бермейди. Не болды дейинге шекем, қапыдан ишке өзин урды да «айда мясокомбинатқа!» деди де мүлгип, көздиң шырамын алмаға қарады.\nБизлер ҳайранбыз... Еплеп зорға оятып алдық. Тили гүрмелмейди. «Мен не деймен, қобызым не дейди» ҳалатындамыз. Өзине келемен дегенше бираз ўақтымыз кетти. Соңынан сорастырдық. Хожелиде турады екен. Қыдырып келген қонақ жайында «ақмәмбет» тен көбирек кеткенликтен бизди такси машинасы деп ойлапты. Жағдайды анықлағаннан соң көлик таўып үйине жөнелттик. Сол ўақыя елеге шекем ядымыздан шықпайды. Бир жағынан оның бизге дусласқанына қуўанамыз. Жаман айтпай, жақсы жоқ, мәс адам аянышлы аўҳалға түсип қалмаўына ҳешким кепиллик бере алмайды. Бизлер де оның шаңарағына аман-есен қуўыстырғанымыздан өзимизди жеңил сезиндик,-дейди жигитлер ғаўырласып.\nБугин, 09:40 149\nАбитуриент-2018: Тест сынақларындағы жаңалықлар\nБугин, 09:24 163\nТимур Камаловтың туўылғанының 80 жыллығына бағышланған конференция болып өтти\n19:32, 18.06.2018 576\nХожели районы ҳәкими: 287,2 мың доллар муғдарындағы экспорт операциялары әмелге асырылды\n19:27, 13.06.2018 426\nНөкис педагогика институты ректоры жумыстан кетти\n12:11, 09.06.2018 1953\nмультфильм анам меҳир булағы кәрхана ҚУТЫРҒАН ИЙТЛЕР Қарақалпақстан Республикасы бириншилиги Сапарбаев Атабек Америка мүрәжат БМШ сүўретши\nНМПИ 2018-2019-оқыў жылы ушын күндизги ҳәм арнаўлы сырткы бөлимлерге абитуриентлерден ҳүжжетлерди қабыл етиўин дағазалайды\n17:46, 16.06.2018 772\nҚарақалпақстан телеканалында премьера!\n10:49, 19.06.2018 582\n«Нақшбандия» тәлийматы ағзалары анықланды\n11:36, 16.06.2018 577\nНөкис районы Жер ресурслары ҳәм мәмлекетлик кадастр бөлими баслығына жуўапкершилик шарасы қолланылды\n23:39, 19.06.2018 449